text:
कहिनी : चटकन
‘ओ खाली परिया जमीन म न मंदिर बनाए जाय न मस्जिद बनाए जाय। ओमा एक अइसे आसरम बनाए जाए जेमा बेसहारा डोकरा, डोकरी, बइहा कस किंजरइया मनखे, अनाथ लोग लइका राहय।
संग म गांव के अइसे मनखे जेखर गुंजाइस के लइक ठउर-ठिकाना नइ हे तउने मन ए आसरम म रहि सकंय। हिन्दू भाई अउ मुसलमान भाई आप मन मंदिर अउ मस्जिद बनवाए बर जउन चंदा सकेले हव तेला आसरम बनवाए बर लगा दव।’
सड़क तीर मा पीपर खाल्हे खाली परिया में जब बनही ते बजरंग बलीच के मंदिर बनही। ए बात मां फूलगोंदा गांव के जम्मों हिन्दू मन अड़गें। बाह्मन पारा, लोधी पारा, ठाकुर पारा अउ सतनामी पारा सबो झन एक होगे। कुंआ पारा के सबो मुसलमान मन घलो पीपर खाल्हे परिया मा मस्जिद बनाए बर रोम्हिया दीन। जामिल, साहबुद्दीन, फारूख जइसे सियान मन तको मस्जिद बनवाए बर परियास तेज कर दीन। दूसर पक्ष मां मनराखन रमेसर, दरसू संग म दू-चार झन छोकरा मन घलो बजरंग बली के मंदिर बनवाए बर उम्हियागे। गांव के बइठका मां गांव भर के मन सकलाए रिहिन। कोनो काखरो गोठ ला नी सुनत रिहिन। मछरी बजार कस चिंव-चांव होवत रिहिस। एक पक्ष काहय- खाली परिया मां मंदिर बनाबो। दूसर पक्ष काहय मस्जिद बनाबो। खींचतान अब्बड़ चलत रिहिस। काबर के गांव म आधा हिन्दू अउ आधा मुसलमान रहिन हे।
जामिल, रमेसर बर बगियागे- ‘तैं काली के टुरा कांही नी जानस। एके ठन भर तो मस्जिद हे हमर गांव मां अउ मंदिर जगा-जगा हे। सबो जगा ल तुहीं मन रोप डरे हवव।’ अतका मं रमेसर तको तमकगे- ‘कहूं ए जगा बजरंग बली के मंदिर नइ बनही, ते हमन कुंआ पारा मा लंका दहन कर देबो।’ अतका बात ल सुनिस ते जामिल संग चार- पांच झन मन रमेसर ल मारे बर उठगे। दूनो पक्ष मां हाथापाई होगे। गजब बेरा मां दूनो पक्ष थिरइन। दूनो पक्ष मां सुलाह नई होवत देखके कतको मनखे बइठका ले उसल के आगें। बइठका सिरागे, फेर कोनो नतीजा नइ निकलिस।
फूलगोंदा गांव के जम्मो मनखे मन दू गुट म बंटगे। मंदिर-मस्जिद के झगरा नंगतहेच माढ़गे। संझा होते गांव सिमसाम हो जय। एक पारा के मनखे मन दूसर पारा नी जात रिहिन। मनखे मन अकेल्ला-दूकेल्ला नई रेंगत रिहिन। अब दूनो पक्ष के अलग-अलग बइठका होय लागिस। दूनो पक्ष मन मंदिर-मस्जिद बनाए बर चंदा सकेले के अभियान ल अउ तेज कर दीन।
मंझनिया कून सुखीत ह अंगना के चंवरा मा बइठके ढेरा आंटत रहिस। ओतके पइत डेरउठी डाहर ले आवाज अइस- ‘भगवान के नांव मां दे दव दाई! दे दव ददा!’ एक झन भीखमंगा ह डेरउठी मां आके बइठगे। भीखमंगा ल देखिस ते सुखीत भड़कगे- ‘ये मंगइया मन तको हदास कर दीन गा। दू-चार दिन होथे ताहंन डेरउठी मां दत जथे।’ अइसने सुखीत ह अब्बड अकन ओलिइस। भीखमंगा चिटियाहा कस झोला ल धरे रिहिस। देखे म न ओ हिन्दू कस दिखत रिहिस न मुसलमान कस दिखत रिहिस। ओ तो सिरिफ भीखमंगा कस दिखत रिहिस। सुखीत घर कांही मिले के आसा नइ दिखिस ते डेरउठी ले उठके गली कोति रेंग दीस।
रमेसर अउ दरसू सुखीत घर खखारत पहुंचिस। सुखीत ओमन ल हालचाल पूछिस। दरसू बतइस- ‘काला बताबे भइया! गांव के हालत बिगड़गे हे। कब मारकाट हो जही कोनो ठिकाना नइ हे। साहर के दूर चार झन नेता मन ओमन ल ऊभरावत हे…’ रमेसर दरसू के बात ल बीच म काट के अपन आए के मुख्य कारन ल बताइस कि ‘बइठका के दिन तंय ह मंदिर बनवाए बर दू सौ रुपिया दूहूं केहे रेहेस।’ सुखीत कुरिया डाहर गिस अउ सौ रुपिया के दू ठिन लोट ला लाके रमेसर के हांत मा धरा दिस। रुपिया ल धरिस अउ रमेसर अउ दरसू बिदा लेके सुखीत घर ले निकलगे।
मुसलमान मन तको चंदा सकेले के सुरू कर दिन। वसीम फारूख घर खटिया म बइठे रिहिस अउ बतात रिहिस- ‘सम्मार के दिन हमन साहर गे रेहेन, कका! ऊहिचे ले हथियार मन ल लाए हवन।’ फारूख ल एक ठिन छुरा ल देवत वसीम फेर किहिस- ‘एला धर ले कका! काम आही अकेल्ला- दुकेल्ला रेंगबे त एला संगे मा राखबे।’ छुरा ल फारूख कुरिया म भीतरइस अउ दू सौ रुपिया ल लानके वसीम ल दे दिस। वसीम नानुक कापी ल निकालिस अउ चिन्हा पार के फेर मूंद दिस।
फूलगोंदा गांव के मंदिर मस्जिद के झगरा चार महीना तक लामगे। ए झगरा के खभर दूरिहा-दूरिहा के गांव मा तको बगरगे। मनहरन पहिली फूलगोंदा गांव के परामरी इसकूल मा मास्टर रिहिस, उहू ल ए झगरा के खभर होइस। मनहर मास्टर फूलगोंदा गांव-मां करीब बीस बछर तक पढ़ाए हे। खभर पातेच्च मनहरन मास्टर फूलगोंदा गांव आए के पुरोगिराम जमइस। ओहा फूलगोंदा गांव खभर अमरइस कि अवइया सनिच्चर के दिन आहू किके। गांव भर खभर दंउड़गे कि मनहरन मास्टर सनिच्चर के दिन आही अउ संझा लीम चंवरा म बइठका घलो हे।
गांव के मन मनहरन मास्टर के बड़ सनमान करयं। ओखर बात ल कोन काटतिस। सनिच्चर के दिन संझा गांव के लीम चंवरा मा कटाकट बइठका सकलागे। हिन्दू, मुसलमान सबो झन आगे। मनहरन मास्टर अपन बात ला सुरू करिस- ‘आप मन पढ़े-लिखे होके नान-नान बात मां झगरा करथव, ए बने बात नोहे। ए खभर ल सुनके मोला दुख होइस। हमन ला समाज मं अइसे काम करे के जिद करना चाही जेखर ले समाज ल कांही फायहा होवय। मंदिर अउ मस्जिद बनाए ले हमर समाज ल कांही लाभ नइ होवय। केहे जाथे के जन सेवा ह परभु सेवा होथे ओखर सेती हमन ल धरम के नांव म नइ लड़के धुन के काम करना चाही।’ ननकू डोकरा किहिस- ‘त का करन मास्टर।’ मनहरन मास्टर बतइस मोर बिचार हे कि- ‘ओ खाली परिया जमीन म न मंदिर बनाए जाय न मस्जिद बनाए जाय। ओमा एक अइसे आसरम बनाए जाए जेमा बेसहारा डोकरा -डोकरी, बइहा कस किंजरइया मनखे, अनाथ लोग लइका राहय। संग म गांव के अइसे मनखे जेखर गुंजाइस के लइक ठउर ठिकाना नइ हे तउने मन ए आसरम म रहि सकंय। हिन्दू भाई अउ मुसलमान भाई आप मन मंदिर अऊ मस्जिद बनवाए बर जउन चंदा सकेले हव तेनला आसरम बनवाए बर लगा दव। एखर ले समाज ल फायदा तको होही अउ लड़ई-झगरा तको सिराही।’
मनहरन मास्टर के बात ल कोन काटतिस। ये बात ह गांव वाला मन ल जंचगे। रमेसर अउ फारुख थोकिन आना-कानी करत रिहिन, फेर बांकी सियान मन सुन्ता होगे। बइठका मां आसरम बनाए के बात जमगे। मनहरन मास्टर के मेहनत काम आगे।
दू-चार दिन म सड़क तीर के पीपरखाल्हे के परिया म ईंटा, रेती, गिट्टी गिरगे। आसरम बनाए के काम सुरू होगे। गांव वाला मन मगन होगे आसरम बनाए के काम ल करिन। आठ महीना मां आसरम बनके तियार होगे। गांव वाला मन सोचिन कि आसरम के उद्धाटन बर कोन ला बुलाना चाही। ओमन कोनो नेता ल नइ बुलइन। गांव वाला मन मनहरन मास्टर ला आसरम के उद्धाटन बर मुख्य अतिथि के रूप मां बुलइन। ओमन आसरम के नांव राखिन- ‘मनहरन आसरम, गांव- फूलगोंदा। बुधवार के दिन आसरम के उद्धाटन के प्रोग्राम जमगे।’
बुधवार के दिन मनहरन मास्टर लूना मां फूलगोंदा गांव म अइस। माइक मां एक ठिन गाना बाजत रिहिस- ‘न हिन्दू बनेगा न मुसलमान बनेगा, इन्सान की औलाद है इनसान बनेगा…।’ ठंउका चार बजे आसरम के उद्धाटन के पुरोगिराम सुरू होगे। मनहरन मास्टर फीता काटिस। गांव वाला मन ओला गजब जोजियइन कि ओमन माइक म कांही बोलय। मनहरन मास्टर किहिस- ‘संगवारी हो। आज हमर समाज मां दू-चार झन अइसे मनखे हे जेमन हमन ल धरम के नांव म लड़वाथे अपन सुआरथ के खातिर अउ हमूमन आंखी मूंदके एक दूसर के नरी मां छुरा चला देथन।’
आप मन ए जगा मं मंदिर-मस्जिद नइ बनाके आसरम बनाए हव अउ अइसे करके आप मन ओ मनखे मन के गाल मा अइसे चटकन मारे हव जेला ओमन जिनगी भर सुरता राखही। ए सुआरथी मनखे नइ चेतय, हो सकथे एमन भविस मा हमन ल धरम के नांव मां अउ लड़वाए के परियास करहीं। त हमन ल आपस म लड़ना नइ हे बल्कि अइसने काम करके ऊंखर गाल मां अउ अइसने चटकन मारना हे…। अब तो ऊहां ईद अउ देवारी तिहार के खुसी दुगुना होगे राहय। ईद के सेवई ल हिन्दू बनावयं अउ देवारी के पूरा के तइयारी ल मुसलमान मन करंय। सब संघरा बइठ के सेवई खांवय अउ देवारी के परसाद झोंकय। मनहर मास्टर के बात सही होगे। नेता मन के गाल ह चटकन खाय कस ललिया गे राहय।
यशपाल जंघेल
तेन्दूभांठा, गंडई
दनिया, छुईखदान


c: text/html

text:
का गांव का सहर सबो कोति पिवरी के कहर ले लोगन थर्राय हाबे। जानकार मन के मुताबिक पिवरी(पीलिया)ह खराब खाना अउ पानी ले होथे। अबही जेन कोति ले पिवरी सचरे के जादा आरो मिलत हे वोहे बड़का-बड़का सहर के कालोनी अउ बस्ती। ये उही पारा बस्ती आए जिहा के लोगन मन राजधानी के निगम के पानी ले अपन निसतारी करथे। इहां के लोगन मन हरके बछर सरकार ल निसतारी के मोल तको चुकोथे माने सरकार ल जल-मल कर देथे। अब प्रसासन के ये कहना कि लोगन मन जतर-कतर खावत पियत रिथे तेन पाए के पिवरी होय हाबे, अइसन कहइया मन ल सोचना चाही के वो बपरा मन कहां के पानी ले निसतारी करत हाबे। निगम के पानी ल सरी जनता बऊरत हाबे। अउ घर के आगू-पाछू ले बोहइया नाली के सफई के जुमेदारी तको निगम हे हावय। आखिर कोन बात के टेक्स लेथे सरकार?
01 anjore
जानकार मन के मुताबिक पिवरी ह खराब खान-पान ले सचरइया रोग आए। येकर जानबा मानुख ल 15-20 दिन म होथे। भूख नइ लागे, भात-बासी म रूवाप नइ राहय। उल्टी, मुड़ पीरा, कमजोरी आ जथे। कोथा-कोथा पीराथे अउ आंखी के संगे-संग देह ह पिवरा दिखथे। पिवरी के जानबा होय के बाद तुरते अस्पताल म इलाज कराना चाही। कतकोन मन गांवखरा दवई तको करथे।sangvari man ANJORE e paper ---- ade link le parhe..
गांवखरा दवई के उपर लोगन के विसवास ये पाए के हाबे कि आगू के समे म डाक्टर नइ रेहे ले इही गांवखरा दवई खाए ले पिवरी उड़ा जावत रिहिस। गांवखरा दवई बने काट नइ करे अइसे बात नइहे, बात समे के हाबे। अब जगा-जगा अस्पताल हे। गरीब मन बर खैराती अउ रूपिया वाला मन के परावेट अस्पताल। गांवखरा दवई के जानकार मन सिरागे हाबे अऊ लूट-खरोट वाला मन दुकान खोले बइठे हाबे। जीव बचाय बर तो सरी उदिम होथे, रोग लगे हाबे तव काट तो खोजे बर परही। फेर सियानी इही किथे रोग के कारन ल आगू काटे जाए।
जीलेवा पिवरी के सचरई ल देख के अब डाक्टरो मन काहत हावय कि खान-पान म बने जिकर करके धियान धरव। बात सिरतोन तको हे काबर कि जिनगी अमोल हे अउ हमर जीव बर हमी ल संसो करे बर परही। अब प्रसासन-सासन के गतर ल देखत इही सोला बात आए कि साव चेत करे ले ही देह बने रिही।
मंत्री-संत्री मन जेन कोति ले पिवरी के आरो पाथे तेने कोति राजनीति के रोटी सेके बर मसक देथे। होना जाना कुछू नही बड़े-बड़े भासन देके आ जथे। एक दूसर के मुड़ी म दोस ल थोपत रिथे। बिमरहा मन दुख भोगत अस्पताल म परे हाबे। घरवाला मन संसो फिकर म झुंझवाए रिथे। अऊ ये कोति अफसर, नेता सेखियावत जांच ऊपर जांच, धरना परदसन अउ कार्यवाही करे के ढोंग सुरू कर देथे।
सोचे के बात आय कि जेकर बुता हे सबर दिन पानी अउ नाली के जांच करे के वोमन अब जांचत हाबे। बीमारी सचरे के आगू कहां गे रिहिस हाबे। बीमारी सचरे के बाद सिविर लगा के जगा-जगा पानी के जांच के करना, लोगन मन के डाक्टरी जांच करवाना। पियास लागे के बाद कुआं कोड़ई ह पढ़े-लिखे अउ जुमेदार मनखे मन के काम नोहे। प्रसासन करा सबो सुविधा हाबे रोज पानी के जांच कर सकत हे, नाली के सफाई कर सकत हे अउ सबले बड़े बात उही मन काहत हे कि खराब खाना नइ खाना चाही तव जगा-जगा म खुले खाए-पिये के जिनिस के दुकान के जांच होना चाही। साल भर के टेक्स झोके हव तो साल भर ये बुता काबर नी होवे। जागरूक जनता ह समय म सरकार ल टेक्स चुहाय हाबे। तव का पिवरी ले मरइया जनता ल सरकार कोति ले ये बीमारी इनाम समझे जाए, आखिर जनता के मउत के जुमेदार कोन हे?
01 anjore

robotstxt: allowed

filter: keep


text:
मंगलू अउ केतकी एक दिन छाती पीट-पीट के रहिगे। रोवइच ह हांथ आइस। सोनिया मरे नइ रहय तरगे रहय। ओला कतेक तकलीफ रहय, उही ह जानत रहय। सोनिया के मरे ले एक घाव बनगे उन्खर दुख के दिन मां। मंगलू के करेजा ह चिरागे। ओला ये दुख ह कुरेदै के बाप कहाय के मोला हक नइये। तभे त ओ नानिक टुरी ह बिन दवा दारू के फौउत होगे।
केतकी ह बही असन होगे रहय। अतेक बड़ सेये पाले टुरी...। रोवइ के मारे ओखर आंखी ह फुलगे, निच्चट अंधराय असन होगे।
फिरन्ता ह उन्खर दुख मां अइस फेर वाह रे गांव वाला अउ जात सगा। कोनों ओखर दुख के आंसू पोंछइया नइ बनिन। दुख के नदिया हा पूरागे रहय। फिरन्ता अउ मोंगरा ओखर दू पाट बनगे रहंय। पूरा मां बोहात मंगलू अउ केतकी ल अपन ओरा मां पोटार के गुनत रहंय।
समे के चाल ह चलते रिहिस। ओह कखरो दुख-सुख ल नइ देखे। रामधन ह नालिस कर दे रिहिस। कछेरी ल सम्मन आगे। अब त मंगलू के कनिहा टुटे असन लागिस। ओखर बुध ह काम मनइ करय, का करौं ?
एती फिरन्ता के खीसा हा खाली रहय। बिन पइसा के ओला बने नइच लागय। मोंगरा ल अंधियार मां राख के ओह उही गिरे धन्धा ल अपना लिस।
मंगलू के आगू अंधियार छागे रहय, के लागा ल कइसे छुटावंव। नइ जानंव अउ काय होही। में हार गेंव, हिम्मत निहिं अपन जिनगी ले। अइसे लगथे के मेंह जिनगी भर इती-उती किंजरे बर जनम धरे रहेंव।
केतकी ह घला बक्क होगे रहय। ओला अब लागय के हमर गिरस्ती ह अउ नई रेंगे सकय। घर के एक्के ईंट ह सरकथे त मनखे कथैं के ये घर ह अब नइ बांचे। एखर दिन ह पुरागे हवय। वो ह रद रद ले गिरबे करही। जात सगा वाला मन के इही गोठ चलय। ओमन कहंय के मंगलू ह कोन मेर ले लान के लागा वाला ल रुपिया पटाही। देखत जावव घर ह लीलाम होबे करही। बइठे-बइठे खवइया के इही गत होथे।
मंगलू उप्पर दुख परत जाय। ओह रामधन ले भेंटिस अउ किहिस – भइया रामधन, मोर सेयपाले बेटी के फौउत होगे। मोर मन ह अन्ते-तन्ते किंजरत हे। तैं मोला चार महिना के मुहलत देते भइया, त मेंह ह थोर बहुत तोर लागा ल छुटातेंव। फेर रामधन ह मंगलू के बात ल नइच मानिस, अपन कानूनी कार्रवाइ ल चालू रखिस। अउ मंगलू ले किहिस – नइ जानंव कब तोर बबा मरही अउ बइला ह बिकहीं। में कब ले तोर रद्दा देखत रहौं। अब ले कानी कोड़ी नइ देय फेर बिन कछेरी चढ़े तैं लागा ल नइ टोरावस। काबर के तैं अब ले नंगरा के नंगरा बने हावस।
मंगलू के कान ह तीपगे। ओखर मन ह किहिस ‘गरीबी जिनगी के दुसमन आय आज के दिन मां बिन पइसा के कुछु नइये मनखे ले बड़हर पइसा...।’


text:
जिनगी मा दान दक्छिना के घातेच महत्तम हावय, असल सुख-सान्ती दान पुन मा समाय हावय। हमर देश अउ धरम मा दान अउ तियाग के सुग्घर परमपरा चले आवत हे, भले वो परमपरा मन के नाँव अलग-अलग रहय फेर असल भाव एकेच होथे- दान अउ पुन। अइसने एकठन दान पुन करे के सबले बङ़े लोक परब के नाँव हे छेरछेरा परब। लोक परब एकर सेती कहे जाथे के एहा जन-जन के जिनगी मा रचे बसे हे, समाय हे। हमर छत्तीसगढ के जीवन सइली मा तो छेरछेरा हा नस मा लहू रकत बरोबर दउङत हावय। छेरछेरा के बिना छत्तीसगढ हा अधूरा हावय। हाँसी-खुशी, उछाह के सतरंगी परब के ताना बाना हरय हमर छत्तीसगढ के छेरछेरा तिहार हा। पुस अंजोरी पुन्नी के महादान के परब छेरछेरा ला मनाय जाथे। सुनता अउ भाईचारा के भाव मा दान देवइया अउ दान लेवइया मन हा एकमई दिखथे। हमर देश राज मा छेरछेरा के बङ़ सुग्घर समाजिक समभाव दिखे ला मिलथे। लइका जवान अउ सियान मा ए तिहार के परभाव एक बरोबर परथे।
छत्तीसगढ के आतमा हा गँवई-गाँव मा बसे हे अउ गँवई-गाँव के आतमा खेती-किसानी मा बसे हावय। इही खेती-किसानी ले लोक परब छेरछेरा के जनम हा होय हे इहां। किसान बच्छर भर किसानी करथे, असाढ मा धान बोथे अउ पुस के सिरावत ले धान ला कोठार-बियारा मा मिस-सकेल डारथे। छै महीना के जाँगर टोर मिहनत के सोनहा सरी फर ला अपन कोठी-डोली मा पा के किसान अब्बङ खुश होथे। अंतस मा आनंद के भाव भर जाथे। पुस मा धान मिसई हा सिराय ला धर लेथे। पुस पुन्नी के आवत ले सरी किसान अपन खेत के धान ला मिस-बटोर के धर डारथे। जब मिसई हा आखिरी होथे ता वोला छेवर कथे, बढोना घलाव कथे। ए हा खुशी के समे होथे अउ एला घर भर उछाह ले मनाथे। सबो किसान के छेवर किसानी के हिसाब ले अलग-अलग आगू-पाछू होवत रथे फेर पुस पुन्नी के सबो झन एकमई सुनता ले छेवर ला छेरछेरा के रुप मा मनाथे। छेरछेरा हा बिसेस रुप मा किसान अउ किसानी के चिन्हारी हरय। छेरछेरा के माने सबके कलयान होथे अउ किसानी ले सरी संसार के कलयान हावय। दान पुन ले देवइया अउ लेवइया दुनो के कलयान होथे,जस अउ पुन मिलथे।
छेरछेरा लोक कथा मा
छेरछेरा परब के संबंध मा एकठन परचलित अउ परसिद्ध लोककथा हावय जउन हा अइसन हावय। एक समे के गोठ हे के किसान मन (भुँईयाँ मालिक) किसानी ले उपजाय धान-पान ला पोगरी अपन कोठी-डोली मा भर लँय,धर लँय किसान (बनिहार/कमिया) मन भूखन-लाँघन मरय। धरती दाई हा अपन सपूत कमिया किसान मन के दुखदायी दशा ला देख के दुखी होगे अउ अपन कोंख ले अन्न उपजाना बन्द कर दीस। घोर अकाल परगे, चारो डहर हाहाकार मातगे। अकाल ले उबरे बर, पार पाय बर भुँईयाँ के मालिक किसान मन धरती मईयाँ के पूजा-पाठ सुरु कर दीन। सात दिन के सरलग पूजा-अरचना ले धरती मईयाँ हा परगट होगे। धरती मईयाँ हा कहीस के सबो किसान मन अपन फसल के थोरकुन हिसा ला गरीब कमिया किसान ला घलाव देहू अउ कोनो ला छोटे-बङ़े झन कहिहव। एकर सेती सबो झन धान के दान देहव। अइसन करे ले ही ए अकाल हा मेटाही। जम्मो किसान मन हा धरती मईयाँ के बात ला मान लीन। तभे धरती मईयाँ हा अन्न-जल अउ साग के बरसा कर भंङार भर दीस। चारो मुङ़ा हा सुख मा भर गे। जेखर हाथ जउन जीनिस आइस तउन ला धर के मारे खुशी मा नाचे-गाए ला धर लीन। तभे ले ए परब मा नाच-गान के परचलन सुरु होगे। अन्न-जल अउ साग के बरसा करे के कारन धरती मईयाँ के नाँव साकम्भरी देवी परिस। अन्न-जल अउ साग के बरसा होइस तब छर-छर के अवाज होय लगीस। एखरे सेती ए परब हा छेरछेरा कहाइस। ए तिहार ला साकम्भरी जयन्ती के नाँव ले घलाव जाने जाथे। ए दिन सबो मनखे मन हा जात-पात,ऊँच-नीच,गरीब-बङहर धरम के भेदभाव ला भुला के धान के दान ला माँगे ला निकलथे अउ घरोघर दुवारी मा जाके कहिथे:- छेरछेरा-माई कोठी के धान ला हेरहेरा।
कइसे परीस परमपरा :-
छत्तीसगढ़ मा जब कलचुरी राजा मन हा अपन राज इस्थापित करीन ता रतनपुर ला अपन राजधानी बनाइन। राजा हा लगान मा अनाज लेवय। छेरछेरा याने पुस पुन्नी के दिन बाजा बजावत अउ गीत गावत, उतसव मनावत लगान वसूलत रहीस। फेर मराठा मन के राज मा लगान वसूलना बन्द होगे। तब पुस अंजोरी पुन्नी के दिन हा छेरछेरा तिहार मनाय के दिन बनगे। लगान वसूली ला जमींदार मन ला सउप दे गीस। अंग्रेज सासन काल मा घलाव छेरछेरा मनावत रहीस।
हैहयवंसी कोसल राजा परजापालक कलयान साय हा मुगल सम्राट जहाँगीर (कतकोमन हा जहाँगीर के जघा अकबर कथें) के सानिध्य मा आठ बच्छर अपन राजनीतिक गियान अउ युद्धकला बगराय के पाछू मा सरयू नदी के तीर के बामहन मन ला संग ले के अपन राजधानी रतनपुर लहुटीस। राजा ला घर आय सुनीन तहाँ ले परजामन हा रतनपुर मा दरस बर जुरियागे। छत्तीसगढ़ के जम्मो छत्तीसगढ़ के राजा मन घलाव राजा कलयान साय के सुवागत मा रतनपुर पहुँचीन। महल के मुहाँटी मा परजामन अपन राजा के दरसन करे बर खङ़े रहीन।
रानी फुलकेना हा मारे खुसी के परजामन ला सोना चाँदी के सिक्का निछावर करीन। कोसल राज मा भरपूरहा पइदावार होय रहीस। राजा कलयान साय हा परजा के परेम ला देख के सब्बो छत्तीसगढ़पति मन ला फरमान जारी कर दीस के अवइया पुस पुन्नी के दिन ला अपन राजा के घर लहुटे के सुरता ला बनाय राखे बर एला तिहार के रुप मा मनाय जाही। समे बीते ले ए तिहार हा छत्तीसगढ़ मा छेरछेरा तिहार के रुप मा मनाय जाय ला धर लीन। एखर संगे संग नजराना लुटाय के परतीक मा घर के दुवारी मा अवइया लोगन मन ला धान के दान दे जाय लगीन।
छेरछेरा सब्द के उत्पत्ति :-
जनश्रुति के अधार मा एक बेर भयंकर अकाल-दुकाल परीस, जीव-जंतु मन मरे ला धर लीस। मनखे मन दाना-दाना बर तरसे लगीन। तब एक झन महातमा हा कहीस के सौ आँखी वाली देवी दाई के पूजा-अरचना करे ले ए अकल-दुकाल हा टल जाही। महातमा के बात मान के गाँव-गाँव मा देवी पूजा-अरचना होय ला धरलीस। राजा हा खजाना खोल के पूजा ला पूरा करवाइस। देवी के आँखी ले अतका आँसू निकलीस के धरती के पियास बुझागे। खेती-बारी, किसानी हा फेर बने होय ला दर लीस। तब देवी हा आसीरबचन देवत कहीस – श्रेय: श्रेय:। याने सबके भला होवय। आगू चलके श्रेय: श्रेय: सब्द हा छेरछेरा मा बदलगे।
पउरानिक कथा के हिसाब ले वामन भगवान अउ राजा बलि के दान-पुन कथा ले छेरछेरा के संबंध जोङ़े जाथे। भगवान बिसनु हा वामन रुप धर के राजा बलि करा तीन पाँव भुँईयाँ माँगिस ता राजा बलि हा खुसी-खुसी भगवान ला दान दे दीस। एही कथा ले प्रेरना ले के लइकामन ला वामन रुप मान के गाँव मा घरो-घर धान के दान लेथे-देथे।
छेरछेरा के महत्तम :-
पुस अंजोरी पाख के पुन्नी के दिन सरी छत्तीसगढ़ हा उछाह अउ उमंग ले भरे होथे। सरी डहर आनंद के मेला लग जाथे। आज के
दिन सबो झन बरोबर होथे,एकमई होथे। जात-पात, छुआछुत,भेदभाव अउ गरीबहा-बङ़हर के भाव ला तियाग के सुनता के गीत गाथे। दान दे ले जादा दान ले मा खुसी मानथे। छेरछेरा हा एक परब ले जादा तिहार अउ अंतस के उतसव बन जाथे। ए परब-तिहार हा समाजिक समरसता के,सुनता के, आरथिक समानता अउ गरीब-असहाय मन के सहायता करे के संदेस बगराथे। हमर करम कमई मा सबो जीव-जंतु के सहजोग अउ हिसा रथे ता मनखे मन के तो होबेच करथे, पोगरी हमरेच भर नो हे। इही भाव ए छेरछेरा तिहार के सुग्घर संदेस हरय जेला जन-जन मा बगराय जाथे। रपोटे-सकेले ले जादा बाँटे-लुटाय मा सुख अउ सान्ती हावय। ए तिहार हा हमला अपन रोटी मिल बाँट के खाय के सिक्छा देथे। छेरछेरा हमर छत्तीसगढ़ राज के सुवसथ अउ स्वच्छ परंपरा हे।
छेरछेरा मा डंडा नाच :-
छेरछेरा परब के एक महीना पहिली ले जवान चेलिक मन हा आपस मा डंडा नाच सीखे ला धर लेथें। एमा पन्दरा-बीस जहुँरिया मन के नान-नान दल-टोली बना लेथे। जेमन मुङ़ मा पागा पहिने रहिथें। पागा ला मंजूर पाँख अउ कउङ़ी ले रिऔगी-चिंगी सजाय रहिथें। नचइया मन हा अपन जेवनी हाथ मा डंडा धरके गोल घेरा बनाके नाचथें अउ एक दुसर के डंडा ला मारथें। नाच के बीच-बीच मा “कू है, कू है” के अवाज मुँह ल निकालथें अउ नाच ला अलग-अलग रंग देथें। गीत के सचरुवात गांव देवता के बंदना ले होथे। तहाँ “तरी हरी मोर नाना, मोर नाना रे भाई” कहिके गाना सुरु करथें। नाचे के तरीका अउ गीत अलग अलग होय के कारन ए नाच के नाँव घलाव अलग अलग नाँव होथे।
कइसे मनाथे छेरछेरा :-
हिन्दू धरम के मानियता अनुसार बच्छर भर के बारो महिना मा पुन्नी के संग कोनो ना कोनो तीज-तिहार अउ परब हा जुङ़े हावय। पुस अंजोरी पुन्नी के दिन दान-पुन के सरेस्ठ परब छेरछेरा के नाँव जुङे हावय। ए परब ला असनांद अउ दान के नाँव ले घलाव जाने जाथे। छेरछेरा के दिन बङ़े फजर ले असनांद के अपन देवता-धामी के पूजा-पाठ करके दान-पुन करे के सुग्घर परंपरा हावय। आज के दिन दान देवइया हा राजा बलि कस सुख अउ जस पाथे अउ दान लेवइया हा भगवान बिसनु बरोबर मने मन हरसाथे। ए दिन दुवारी मा आये याचक मन ला अपन समरथ अनुसार दान दे के अमर होय के,पुन कमाय के पबरित दिन आय। वामन रुप लइकामन सबले जादा ए छेरछेरा के परब मा खुस रहीथे। बङ़े बिहनिया ले इस्नान के छेरछेरा मांगे बर लइका,जवान अउ सियान मन हा अकेल्ला या फेर टोली बनाके, नाचत गावत, ओली, झोला, चुमङ़ी, बोरा, टोपली, टुकना, काँवर, कटोरा धर के घरो घर जाथे। गीत, भजन, डंडा-पचरंगा, सुआ,
करमा, ददरिया गा-बजा अउ नाच के दान दाता ला रिझा के दान मांगथे। छेरछेरा के दिन नंदिया मा नहाना अउ दान पुन करना बङ सुभ माने जाथे। ए दिन नंदिया तीर देवइस्थल मा मेला खच्चित भराथे। लइकामन मा सबले जादा मेला जाय के सउख होथे। छेरछेरा कूटे मा सबले जादा जोस इंखरे मन मा होथे। घरो घर जाके मुहाँटी मा जोर से एके संघरा कहीथे :-
छेरी के छेरा बरकनिन छेरछेरा
माई कोठी के धान ला हेरहेरा।
अरन बरन गोटी बरन
जभ्भे देबे तभ्भे टरन।
तारा रे तारा पीपर के तारा,
जलदी जलदी बिदा करव,
जाबोन दुसर पारा।
छेरछेरा के मतलब होथे कलयान। हमर सास्त्र मा कलयान के अरथ छत्तीसगढ़ मा छेरछेरा ले लगाय जाथे। छेरछेरा मा आनंद के गुरतुर गीत मा ए तिहार के दरसन अइसन हावय।


text:
किसान उपजाए धान ले मिंजके कोठार म रास बनाके अन्नपूरना ''लक्ष्मी देवी'' के रूप म नरियर अउ हूम-धूप ले पूजा करथे ओखर बाद कोठी म भंडारन करे खातिर ले जाथे। स्कंद पुरान म दान के महत्ता दरसाय गे हवय, ओखर मुताबिक कमाय धन के दसवां भाग दान करना आदमी के करतब है। ये ही सब ल आधार मानके छत्तीसगढ़ी समाज के पूरा सदस्य मन सकभर निभाय के उदीम म लगे रहिथे। येही दानशीलता के सबसे बड़े परब अउ निसानी के रूप में अन्नदान पर्व छेरछेरा तिहार छत्तीसगढ़ म देखे बर मिलथे।
सृष्टि म भगवान के बाद सबले बड़े दयालू धरती अउ ओखर बेटा धरतीपुत्र किसान होथे। येखरे सेती किसान ल भुइयां के भगवान अउ अन्नदाता किसान के रूप में जाने जाथे। ओही अन्नदाता किसान मन के सबले बड़े अन्नदाता के परब होथे छेरछेरा पुन्नी। धान के कटोरा के बासिंदा किसम मजदूर अउ सबुन्दरा, कोनो होवयं। छेरछेरा पुन्नी के दिन दिल खोल के सकभर अन्नदान (कम से कम 10 रुपिया के अनाज ले लेके पांच सौ, हजार रुपिया के अनाज) करके संतोष अऊ उरीन (कर्जमुक्त) महसूस करथे। अपन ल धन्य समझथे।
पुन्नी नहाय के बाद अपन-अपन संगी जवंरिहा संग मिलके ये अन्नदान के परब रूपी यज्ञ म सरीख होके कोनो छोटे-बडे लइका-सियान, अमीर-गरीब, दाता-याचक के भेद नइ रखंय। छेरछेरा कूटे खातिर सब झन के एके नारा रहिथे के- ''छेरछेरा-माई कोठी के धान हेरहेरा'' काहत एक-दूसर के डेहरी, दुआर, अंगना, कोठार, अपन-अपन हमजोली के टोली बना-बनाके पहुंचथे। खास करके भजनहा करमाहा डंडाकार सुआ नचकार, पंथी नचकार स्कूल के पढ़ता मन टोली बना-बना के छेरछेरा कूंटथे अउ अपन छोटे-मोटे ध्येय ल पूरा करे म सुफल होथे। एक किसम ले सहकारिता के बीज बोथे।
दान दिए के सुरूवाती दौर धान बोये से पहिली बैसाख महिना के अक्षय तृतीया (अक्ती) तिथि से चालू हो जाथे। किसान मन अक्ती के दिन ले ही धान बोये के मुहुरत चालू करथे। येकरे सेती अक्ती के दिन भगवान ऊपर भरोसा करके थरहा लगाय अऊ खुर्रा बोय के सुरूवात करथें। नवा अनाज आय के बाद सबले पहिली देवता-धामी अऊ कुल देवता म धान के करपा चढ़ाथे, बाम्हन बावा बैरागी मनल सेर-सीधा के रूप म अनाज पहुंचाये। संगे-संग दसहरा देवारी तिहार म नवा खाय के निमित्त-कुटुम्ब अउ ईष्ट मिश्र मनल खीर सौहारी-फरा, चीला, चौसेला खवाथे।
धान कटाई के आखरी दिन धान लुवइया मन खातिर बढ़ोत्तरी के नाम ले खड़े फसल के कुछ हिस्सा ल छोड़ देथे जेमा धान लुवइया मन के पोगरी हिस्सा होथे। धान लुवइच बखत अनाज बाली के महिना भर ले दरजनों गुच्छा बनाके अंगना डेहरी म चिरई-चिरगुन खातिर बांध देथें। येही किसम ले बारो महिना अन्नदाता किसान भाई मन गरीब-असहाय, बाम्हन, बावा-बैरागी, साधू संत मन ल भीक्क्षा देतेच रहिथें। कोनो-मड़ई मेला, नाच-गम्मत, अऊ गांव के तरक्की बर सामोहिक आयोजन म घलो अपन हिस्सा लुटातेच रहिथे। येही तमाम दानसीलता अऊ सहयोग के सबले बड़े ''अन्नदान परब'' के नाम छेरछेरा पुन्नी ले छग भर म जाने जाथे।
असम में छेरछेरा दान पर्व के संबंध ऐतिहासिक हवय। प्राचीनकाल म गांव के व्यवस्था मुखिया मन के हाथ म रिहिस। 12 गांव मिलाके बरही होवत रिहिस अउ सात बरही मिलाके एक चौरासीपति होवय रिहिस। भूमिपति अऊ मुखिया मन के जवाबदारी होवत रिहिस किसान मन ले भरना (टैक्स) वसूल के राजा के राजधानी तक पहुंचाना। येकरे सेती ये कहे जाथे कि साल म एक दिन पुस-पुन्नी के दिन गांव में जलसा मनाके, गां-बजाके भरना वसूले जात रिहिस। भरना अनाज के रूप म वसूले जात रिहिस। भरना अनाज के रूप म वसूले जात रिहिस। मराठा राज म जमींदार अऊ मालगुजार भरना वसूले के काम करत रिहिस। कुछ विद्वान मन के येहू कहना हे के आदिकाल म भगवान सदाशिव ह नट के रूहप धारन करके अन्नपूर्णा देवी पार्वती तीर भीक्षा मांगे बर गे रिहिस। येखरे सेती छेरछेरा कूटे या मांग के संग नाच गाना के जउन रिवाज जुडे हैं, येहर भगवान सदाशिव के भिक्षाटन के बड़े रूप सिरिफ धान कूटे या मांग के संग नाच-गाना के जउन रिवाज जुडे हैं, येहर भगवान सदाशिव के भिक्षाटन के बड़े रूप सिरिफ धान कटोरा के नाम ले जगजाहिर छग म छेरछेरा पुन्नी के दिन अन्न पर्व के रूप म देखे जाथे।
किसान उपजाये धान ले मिंजके कोठार म रास बनाके अन्नपूरना ''लक्ष्मी देवी'' के रूप म नरियर अउ हूम-धूप ले पूजा करथे ओखर बाद कोठी म भंडारन करे खातिर ले जाथे। स्कंद पुरान म दान के महत्ता दरसाय गे हवय, ओखर मुताबिक कमाय धन के दसवां भाग दान करना आदमी के करतब है। येही सब ल आधार मानके छत्तीसगढ़ी समाज के पूरा सदस्य मन सकभर निभाय के उदीम म लगे रहिथे। येही दानसीलता के सबसे बड़े परब अउ निसानी के रूप में अन्नदान पर्व छेरछेरा तिहार छत्तीसगढ़ म देखे बर मिलथे।
छत्तीसगढ़ राज के किसान परिवार माने ''छत्तीसगढ़ी समाज'' खातिर सेर-सरा बनाम छेरछेरा पुन्नी ह सबले बड़े अन्नदान परब (तिहार) आय। फेर ये दिन न तो कोनो नवा कपड़ा पहिने-ओढे क़े रिवाज हे न तो रोटी कलेवा बनाय के। ओखर बाद घलो दाता याचक अमीर गरीब ऊंच नीच सबके भेद भूलाके सबों घर के सेर-सीधा पाके गजबेच खुसी आनन्द-मंगल महसूस करथें।
ये ही अन्नदान परब के सुभ खड़ी ले छग भर म कतकोन सहकारी संस्था, रामायन मंडली, लीला मंडली, भजन मंडली सहकारी बैंक के रूप म रामकोठी, सिक्छिा मंदिर के रूप म जनता स्कूल के सुरूवात होय हवय। जेखर जरिया गरीब असहाय मन अन्नदान, ज्ञान दान, अऊ समाज म सहकारिता के भावना ल बिजहा रूप म बचा के रखे हवंय।
आज के भौतिकता के जुग म सोसनकारी पूंजीवादी व्यवस्था ले पीड़ित-प्रताड़ित जनता ल उबार खातिर सुभ भावना ले सहकारिता के नार अउ बगीचा ल फइलाय के जरूरत हवय। ताकि सोसनमुक्त समाज बनाय म सहायक हो सकय।
''जय अन्नदान पर्व जय छेरछेरा पुन्नी''
जागेश्वर प्रसाद
संयोजक
छत्तीसगढ़ी भाषा साहित्य प्रचार समिति
http://www.deshbandhu.co.in/newsdetail/1456/3/0 (देशबंधु से साभार)


text:
27 दिसंबर 2016 ले 27 जनवरी 2017 तक आयोजित होही कार्यक्रम
OnlineCG Balod |बालोद ज़िला म 27 दिसम्बर 2016 ले 27 जनवरी2017 तक सिसु संरक्षण माह अऊ अर्द्धवार्सिक विटामिन ए अनुपूरक कार्यक्रम मनाये जाही, येकर जानकारी मुख्य चिकित्सा अऊ स्वास्थ्य अधिकारी एस.पी.सक्सेना ह दिस। ओमन बताइस कि येमा सून्य ले पांच बछर तक के अनुमानित 79 हजार 707 लइका मन ल टीकाकरण पूर्न प्रतिरक्षन तथा विटामिन ए संपूरक पोसन आहार के सेवा ल हितग्राही मन के पात्रता अऊ पोसन तत्व के आवस्कता के अनुरूप उपलब्ध कराए जाही, उहें जोन लइका मन अतिकुपोसित गंभीर के श्रेणी म आही, ओमन ल चिन्हांकित कर पोसन पुनर्वास केन्द्र म पोसन आहार के प्रदायगी सहित संक्रमण के उपचार हेतु भर्ती करेजाही |
सक्सेना ह बताइस कि खून के कमी से पीड़ित व प्रभावित लइका मन ल आयरन सिरप ले उपचार दे जाही अऊ जिला म अनुमानित 15 हजार 207 गर्भवती माता मन के पंजीयन, गर्भवती माता मन ल आयरन टेबलेट बितरन करे जाही। ओहर बताइस कि ये जम्मो सेवा स्वास्थ्य कार्यकर्ता मन के डहार ले निःसुल्क दे जाही। कार्यक्रम ल सफल बनाये बर आंगनबाड़ी कार्यकर्ता, मितानिन तथा जनप्रतिनिधि मन के सहयोग लेय बर स्वास्थ्य कार्यकर्ता मन ल निर्देसित करे गे हे।
अपने प्यार की लम्बी उम्र के लिए लोगों को मंदिर में दुआ मांगते तो कई बार देखा होगा, लेकिन ऐसा मंदिर देखा है जहां प्यार करने वालों को एक दूसरे से अलग किया जाता हो, उनके सिर से प्यार का भूत उतारा जाता हो।


text:
सुरता गजानंद परसाद देवांगन
9 दिसमबर पुन्यतिथि
धरती म जनम धरना, जीना खाना अऊ एक दिन इंहा ले चले जाना, अइसन जीवन कतको मनखे जीथे। फेर, बहुतेच कमती मनखे अइसे होथे, जेन दूसर बर जीथे अऊ अपन जिनगी के एकेक समे ला परमारथ म लगाथे। समाज अऊ देस हित बर समरपित होके सुख अऊ सनतोस के अनुभौ करथे। अइसने समाज, सनसकीरीति, साहित्य अऊ धरम बर समरपित बिभूति रहिस सिरी गजानंद परसाद देवांगन जी हा। जेन ला कभु रमायन परबचन, कभु कबिता पाठ त कभु सांसकरीतिक मंच के सनचालन करत देखंय लोगन हा। अभु घला उंकर कबिता अऊ कहाँनी हा समाचार पत्र पतरिका अऊ अकासबानी ले पढ़हे अऊ सुने बर मिल जथे। 1940 के गनेस चतुरथी के जनम धरइया गुरूजी के ननपन हा धमतरी जिला के मगरलोड बुलाक के गराम धौराभाठा म बीतिस। सिरी रामाधीन देवांगन अऊ पारवती देवांगन के मनझला लइका सिरी देवांगन जी ला छत्तीसगढ़ परदेस के इसकूल म सबले पहिली योग सिकछा पराप्त करे के गौरव पराप्त हे। 1972 म धौराभाठा के मिडिल इसकूल म योग परारम्भ करीन।
1973 ले योग के अनियमित सिकछा सासकीय इसकूल छुरा म देवत रिहीन। ओ समे म, इंकर योग के खिल्ली उड़इया कतको मनखे रहंय। फेर पाछू कतको झिन इंकर योग सिकछा ले लाभ पराप्त करके इनला अपन गुरू मानिन। परचार परसार, जुम्मेवारी अऊ समयाभाव म भलुक इंकर योग छुटगे। वइसे भी इंकर नजर म योग केवल सारीरिक क्रिया नोहे बलकि एक मनखे ला दूसर ले जोड़के, भगवान तक मनखे ला जोड़ना रिहीस, अऊ इही ला जीवन परयंत निभइन घला। 9 दिसमबर 2011 के सरग जाये के पहिली लगभग 1500 गीत, कहाँनी, आलेख के रचना कर चुके रिहीन। अभू तक इंकर पांच किताब परकासित हो चुके हे। इंकर याद ला बनाये रखे बर, इंकर बूता ला सम्मान देवत, छत्तीसगढ़ सासन हा सासकीय उच्चतर माध्यमिक साला छुरा के नामकरन ला इंकर नाव म कर देहे। सिरी गजानद परसाद जी देवांगन के व्यकतित्व अऊ बूता ला परनाम अऊ नमन करत, उंकरे भाखा म केहे जा सकत हे –
जौन करतब करके मर जथे,
पूरा होथे ओकरे अधिकार।
जौन दिया बनके बर जथे,
अंगना होथे ओकरे उजियार ॥
संजू एच.एस. देवांगन
छुरा


text:
बड़ उदास राहय सुकालू अउ दुकालू। घर- कुरिया, खेत-खार भांय-भांय लगय। कतको खातिन, कमातिन, पातिन, फेर मनछोट, अधूरा-अधूरा। आंधी म टूटे गिरे लिपटिस कस बगीचा लगय परिवार।
ददा तो राहय फेर, दाई तो होथे दाई, कोनो नई पा सकंय ओखर गहराई। दाई तो छाता होथे, अउ ददा पितर पाख के महीना चलत राहय। नवमीं के पितर अवइया राहय ऊंखर दाई-ददा ल जीयत राखेबर, ओखर खुशी शांति बर, भागवत कहवाये राहंय। मंदिर बनवाए राहय। फेर दूनो भाई के मन ल शांति नई मिलिस। ऊंखर मन म घेरी-बेरी खटकय के दाई बर कुछू नई कर पायेन।
सोंचते-सोंचत दूनो भाई सोचिन पेड़ लगातेन, दुकालू कहिस ‘हव भइया! एक पेड़ म हजारों पुन छिपे होथे, कहिथें सब।’
‘हव भाई ये सहि बताये।’ सुकालू समझाईस- एक मनखे के झन बर बना सकत हे घर, के झन ल दे सकत हे छांव, के झन बर कर सकथे भोजन बेवस्था अउ के झन ल सुध्द आक्सीजन जीवन दे सकथे। कतका परदूसन ल रोक सकथे? सहि कहिबे त एक झन ल घलो नहि। फेर ये सब काम ल एके पेड़ खड़े-खड़े कर देथे। कतनो जीव-जंतु ल घर, छांव, ऑक्सीजन अउ भोजन दे देथे। सिरिफ एके पेड़ ह। येखरे सेति एक पेड़ लगाना, हजारों, लाखों जीव बर घर छांव जीनगी देय के बराबर आय। दूसर भाखा म पेड़ लगाना सबले बड़े पुन, सेवा तीरथ आय।
‘त भइया एक नहिं, रद्दा के दूनो बाजू म पेड़ें-पेड़ लगाना हे।’
‘वह भाई, सिरजाना घलो हे।’ सोंचके दूनो झन ल बड़ शांति के अनुभव होइस अउ अपन दाई के नाम से कुछ करे के खुशी घलो। पेड़ लगई, अउ सिरजई, ओमन ल अपन दाई के सेवा करई लगे लगिस। पेड़, ऊंखर जीयत अउ अमर दाई बनगे।
तेजनाथ
बरदुली पिपरिया कबीरधाम
Related posts:


text:
‘भइया’ आखर ह अघ्घन ल हलोर देथे। ओखर हिरदे के तार झनझना जाथे। ये मनखे मोला का जान-सुन के चेता के गईस हे? का मैं ह चोर नो हँव। ओखर अंतस ले आरो आथे… नइ तैं ह चोर नइ अस। तैं कब ले चोर बन गए? अघ्घन कथे नई-नई मैं चोर हंव। अभी-अभी बने हंव।
अ घ्घन ह ग्यारमी पढ़े रहीस। समझदार रहीस। फेर नारी परानी मन के तिरिक-तेरा अउ झगरा म अलगे हंड़िया कर डारे रहीस। एके म रहीन त ओला घर परिवार के जादा फिकिर नइ रहय। अब तो अकेल्ला। कमाबे त खाबे, अउ काम मिलही त? दू दिन काम पा जाबे त चार दिन बइठ। हमर सिक्छा बेवस्था ह पढ़ते साथ रोजगार देवाय के उदीम कहां करथे। कतको एम.ए.,बी.ए. करे मन गली गिंजरत हें। उपरहा ऐसों के दुकाल। सावन-भादों मन भठा दिन। खेत सुक्खा। पैरा तक नई लुईन।
बयसुरहा कस रेंगत अघ्घन बड़े दाऊ के मुंहटा हबरगे। मजमा लगे रहय। अघ्घन के पेट भुर्रियात रहय। सोचिस, बडे दाऊ के घर जाय म कोनो जुच्छा नई फिरैं। उधारी बाढ़ही नई मिलही त चहा-मुर्रा तो मिल जाही। अघ्घन दाऊ घर जाके पैलगी करके बइठगे। बड़े दाऊ पहटिया ल कइथे- अघ्घन बड़ दिन म आए हे जी, देख तो चहा-वहा के बेवस्था कर। अघ्घनके भूखे पेट के भूख अउ बाढ़ जाथे। फेर ओकर लईका के सुरता आ जाथे। सुरता आते साठ अघ्घन के भूख थीरा जाथे। नहीं दाऊजी अभीच्चे घर ले चहा पी के आए हँव। भइगे, नई लागै। अघ्घन पहटिया ल बरज देथे। मैं तो तुंहर दरसन बर आए हंव अघ्घन कहीथे. बड़े दाऊ अघ्घन ल नानपन के जानत हे। अघ्घन धीर सुभाव के हे। लपझप म, के छै-पांच म नई रहय। अघ्घन नीक लईका सुभिमानी रहय।
आधा घंटा बइठे के पाछू अघ्घन बड़े दाऊ के दरबार ले उठ के आगे। ओकर आंखी म लइका झूलत रहय। ओला संगी पूरन के सुरता आ जाथे जौन ह दू अढ़ई कोस दुरिहा कसबा म रहिथे। पूरन ऊंहा के कपड़ा दुकान म मंजूरी करथे।
पूरन के सुरता आते साठ अघ्घन के गोड़ कसबा डाहर म लक्कस-लक्कस रेंगे लागथे। रेंगत-रेंगत अघ्घन ल भात-साग के लोर आ जाथे। भूखाय पेट म कुछु खा-पी बड़ मीठाथे। अघ्घनल सोंध-सोंध महमहाय लागथे। ओकर नाक अउ जीभ सुते ले जाग जाथें। ओकर आघू म पातर चाउर के भात अउ रमकेरिया के अमटहा साग माढ़े हे अउ अघ्घन चटकार-चटकार के खावत हे। गहूं पिसान के थोपवा रोटी अउ आमा के अथान माढ़े हे। अघ्घन देखथे ओकर तीर म तेरस अउ लईका घलो मन बइठ के मंजा के खात हें। नजर फिरा के देखथे अघ्घन त ओखरे असन लाख-करोड़ मइनखे बइठ के जेंवत हें। थारी के जेवन सिराए नइ पावै के तुरते परोसा आवत हे। कोन दुनिया के मनखे हे तेमन रइ-रइ के जेवत परोस के सबो ला जेंवात हे। तेरस नानकून ल दार-भात सान के लाड़ू बना-बना के खवात हे। बड़े टूरा मनकू अउ टूरी दसोदा घलो खाए म मगन हे। ए कोन जग, कोन संसार ए?
बने सहीन कौंरा खाहूं कहिके अघ्घन हाथ लमाथे के बेर्रा, भड़ुवा बबा खया चोट्टा नी तो देख के नई रेंगस। आंखी फूटगे हे का? कहत एक झन मुटियारी अघ्घन ल झर्रस रे रहपटिया देथे। अघ्घन भोंचक ओकर मीठ सपना उझर जाथे। होस हुवास म आके बड़ पछताथे। अपने ले पूछथे अघ्घन का मैं चोट्टा हंव। चोट्टा ओखर हृदय म घन सहि परथे।
अघ्घन सोचत हे- चोर घलो मन तो मनखे होंथे। चोरी घलो तो बुता आय। बल्कि चोरी हर तो मुसकुल बुता आय। महुं चोरी करिहंव, मैं चोर बनिहंव। मोला कुछु तो कुछु बनना हे। चोरी करके महुं धन-दोगानी बनाहंव।
पूरन के घर डाहर जाए के गली छोड़ के बड़े बजार डाहर ओकर गोड़ उसल गे। कोनहा के रुख तरी ठाढ़ होगे। तभे एक झन मंझोलन उमर के मनखे सोनार दुकान ले निकर के आथे। ओ मनखे झोला म कुछु धर रहिथे। अघ्घन ठाढ़े ऐतीकरा ओ मनखे के सइकल माढ़े हे। ओ मनखे झोला ल सइकल के हेंडल म ओरमा देथे। झोला ल हेंडल म ओरमा के सइकल के ताला खोले के उदीम करथे। सइकिल के चाबी नइ मिलत रहय। हड़बड़ी म ओ मनखे झोला ल छोड़ के फेर दुकान डाहर चल देथे। अघ्घन के जी धकपका जाथे। हथौड़ा कस बाजत हे। जी कड़ा करके झोला ल टमरथे. झोला म जेवर माढ़े रहीथे। अघ्घन झोला ले पालथीन सहित जेवर ल धरके मुड़थे अउ सरपटा रेंगत भागथे। बजार के बाहिर आके सुन्ना म पिसाब करे के बहाना बइठके पालथीन ल खोल के देखथे। ओमा लगनहीन के जेवर मन रइथे। जेवर मन ल अपन पेंट अउ गुरथा के पाकिट म अलगे-अलगे धर लेथे।
अघ्घन थीरा के फेर बजार कती लहुट के आथे अउ ए दारीक आने गली म जाथे। ओकर मन म जेवर ल बेचे के विचार आथे। ओ सुरता करथे ओकर गांव के मंगल बजार केदिन कोन-कोन सोनार मन आथें। ओ सोचथे चिन्हास सोनार करा चुपेचुप जेन दाम दे दीही, बेच देहंव। खरचा-पानी तो चलही लागा घलो उतर जाही। तेरस बर लुगरा-पोलका अउ लईका मन बर ओनहा कपड़ा ले दुहुं।
असनहे सोच म अघ्घन बूड़त-उतरात रहय के, भइया, थोकन मोर सइकिल ल देखबे गा। केरियल म समान चीपाय हे, कहां उठा के ले जाहूं। मैं दू मिनट म आत हंव- कहत एक झन मनखे कोती दया भाव ले देखथे। अघ्घन देखते रहि जाथे। ओ मनखे अघ्घन के आंखी म का पढ़थे के ओकर भरोसा म समान छोड़ के चल देथे।
‘भइया’, आखर अघ्घन ल हलोर देथे। ओकर हिरदे के तार झनझना जाथे। ये मनखे मोला का जान-सुन के चेता के गईस हे? का मैं ह चोर नो हँव। ओकर अंतस ले आरो आथे- नइ तैं ह चोर नो हस। तैं कब ले चोर बन गए? अघ्घन कथे- नइ-नइ मैं चोर हंव। अभी-अभी बने हंव अउ ये सइकिल ल लेके भागे के बढ़िया मौका हे।
फेर जेकर अंतरात्मा नई मरे रहय, जे सुभिमानी रहिथे। तेमन अपन संस्कार ल नई भुलावैं। काकरो भरोसा ल हपके नई टोरे सकें। अघ्घन सोच म परगे। ओहा मोला भइया, कहीस। मोर भरोसा करके अपन समान छोड़के गए हे। मोला साव समझिस। ओकर अंतस फेर गोहराईस- तैं चोर कब रहे अघ्घन! चोरी अउ बेईमानी के जैदाद कै दिन पुरही? अघ्घन के चेहरा पखरा कस कड़ा होथे अउ आंखी म चमक भर जाथे। ओ फइसला कर डारथे- ये जेवर ल लहुटाना चाही। का जानी एकर खातिर बेटी-बहिनी के बिहा व उझर जाही अउ ओकर ददा-भाई…जेन होही तेकर ऊपर का बीतत हो ही। ओमन ल कुछु होगे तेकर भागी कोन। मैं अघ्घन। नई-नई मैं ये पाप के भागी नई बनवं। अघ्घन तुरते सोनार दुकान म गईस अउ वो मनखे के जघा पूछथे। ओ हर कसबा के रहइया रथे। अघ्घन ओकर घर पहुंचथे अउ अपन राम कहानी सुना के हाथ जोर के छिमा मांगथे। ओ सियान के आंखी डबडबा जाथे। अतके कइथे- काल बिहनिया ले मोर इहां बुता म आ जाबे।
अशोकनारायण बंजारा
Related posts:


text:
(नोट- छत्तीसगढ़ी व्याकरण के सर्जक हीरालाल चन्नाहू, जिन्हें कलकत्ता में मिली 'काव्योपाध्यायÓ की उपाधि के कारण हम हीरालाल काव्योपाध्याय के नाम से भी हम जानते हैं। उनकी स्मृति में नव उजियारा साहित्य एवं संस्कृति समिति रायपुर द्वारा सन् 2011-12 में एक स्मारिका का प्रकाशन किया गया था। उस स्मारिका में मेरे द्वारा छत्तीसगढ़ी भाषा में लिखे गये संपादकीय को यहां साभार प्रकाशित किया जा रहा है।)
ए ह छत्तीसगढ़ महतारी के दुर्भाग्य आय के वोकर असल 'हीराÓ बेटा मनला चुन-चुन के बनकचरा म फेंके अउ लुकाए के जेन बुता इहाँ के इतिहास लिखे के संग ले चालू होए हे, तेन ह आजो ले चलत हे। एकरे सेती हमला आज हीरालाल काव्योपाध्याय जइसन युगपुरुष मनला लोगन ल जनवाए के उदीम करे बर लागत हे।
ए ह कतेक लाज के बात आय के छत्तीसगढ़ी लेखन के जेन ह गंगोत्री आय तेने ल इहाँ के इतिहास लेखन ले दुरिहाए के उदीम करे गे हवय। मोला लागथे के अइसन किसम के उजबक बुता ल उही मन करे हें, जिनला इहाँ के मूल निवासी मन के धरम, संस्कृति, इतिहास अउ गौरव ले कोनो किसम के इरखा या दुसमनी रहिस होही। काबर ते, इहाँ के ए सब जिनीस संग जतका दोगलाई करे गे हवय वइसन सिरिफ कोनो दुसमन-बैरीच ह कर सकथे, कोनो हितु-पिरितु अउ संगी-संगवारी मन नहीं।
आप मनला ए जान के आश्चर्य होही के जब कभू छत्तीसगढ़ी लेखन के शुरूवात के बात आथे, त झट ले सुंदर लाल शर्मा के नाम ले देथन, ए कहिके के प्रकाशित रूप म उंकर लिखे 'दान लीलाÓ ह सबले पहिली किताब आय। फेर ए बात ल कइसे भुला जाथन के उंकर ले कतकों बछर पहिली सन् 1885 म हीरालाल काव्योपाध्याय ह 'छत्तीसगढ़ी व्याकरणÓ लिखे रिहीन हें, जेमा व्याकरण के संगे-संग लोक गीत अउ साहित्य ल घलोक सकेले गे रिहीस हे। ए व्याकरण ल वो बखत के दुनिया के सबले बड़का व्याकरणाचार्य सर जार्ज ग्रियर्सन ह अंगरेजी म अनुवाद करके छत्तीसगढ़ी अउ अंगरेजी के समिलहा रूप म सन्् 1890 म छपवाए रिहिस हे।
इहाँ एक अउ बात के चरचा करना चाहथौं के जब सुंदर लाल शर्मा ले आगू निकले के बात होथे, त संत कबीर दास के बड़का चेला धनी धरम दास के बात करे जाथे, उंकर लिखे निरगुन भजन- 'जामुनिया के डार मोर टोर देव होÓ जइसन मन के उदाहरन दिए जाथे। ए ह बिलकुल दोगलाई के बात आय, काबर ते धरम दास के एको ठन रचना मनला छत्तीसगढ़ी के आरुग रूप के अंतर्गत नइ रखे जा सकय। उंकर रचना मन म मिश्रित भाषा के उपयोग करे गे हवय, जइसन कबीर दास जी ह अपन रचना मन म करयं। एकर सेती धरम दास ल छत्तीसगढ़ी के रचनाकार नइ माने जा सकय। अइसने अउ बहुत झन हें, जे मन छत्तीसगढ़ म रहयं भले फेर उन ब्रज, अवधी या खड़ी बोली म रचना करयं। हम जब छत्तीसगढ़ी के बात करथन, त आज के जेन छत्तीसगढ़ी के आरुग रूप हे तेकर बात करथन, अउ आज के रूप म सिरिफ हीरालाल जी के 'छत्तीसगढ़ी व्याकरणÓ ल ही प्रकाशित रूप म सबले जुन्ना किताब या लेखनी माने जा सकथे, अउ कोनो दूसर ल नहीं।
मैं ह इहाँ के मूल संस्कृति अउ इतिहास के बात हमेशा करथौं, अउ जम्मो जगा ए बात ल कहिथौं के इहाँ के साँस्कृतिक इतिहास ल, इहाँ जेन सृष्टिकाल या युग निर्धारण के हिसाब ले कहिन ते सतयुग के संस्कृति ल नवा सिरा ले लिखे जाना चाही। जेन छत्तीसगढ़ ह आदिकाल ले बूढ़ादेव के रूप म सृष्टिकाल के संस्कृति ल जीथे, वोकर प्रचीनता ह सिरिफ रामायण अउ महाभारत (द्वापर-त्रेता) तक सीमित कइसे हो सकथे? बस्तर के लोकगीत म ए बात के जानकारी मिलथे के जब गणेश जी ल प्रथमपूज्य के आर्शीवाद दे दिए जाथे, त वोकर बड़का भाई कार्तिक ह रिसा के दक्षिण भारत आ जाथे। कार्तिक ल मना के वापस हिमालय लेगे खातिर भगवान शंकर अउ देवी पार्वती ह सोला साल तक बस्तर म रहे हावयं। जब शिव जी ये छत्तीसगढ़ म रहे हावयं, त निश्चित रूप ले इहाँ के इतिहास ह वतका जुन्ना हे। त फेर अइसन काबर लिखे जाथे के इहाँ के इतिहास ह सिरिफ रामायण-महाभात काल तक सीमित हे।
ए तो जुन्ना बेरा के गोठ होइस अब कुछ आज के बात। इतिहास लेखन के जब गोठ करत हावन त आजो जेन लिखे जावत हे, तेला खलहारना जरूरी हावय, काबर ते आजो वइसनेच चाल चले जावत हे, जइसे पहिली चले गे रिहिसे। अभी कुछ दिन पहिली इहाँ रायपुर म छत्तीसगढ़ी राजभाषा आयोग के कार्यक्रम होइस, जेमा इहाँ के साहित्यकार अउ पत्रिका के ऊपर जतका भी वक्ता मन बोलिन वोमा छत्तीसगढ़ी भाखा के एकमात्र संपूर्ण मासिक पत्रिका 'मयारु माटीÓ के नाम के उल्लेख एको झन वक्ता मन नइ करीन। अब एला का कहे जाना चाही? वक्ता मन के अधूरा ज्ञान ते जानबूझ के करे गे बदमासी। जबकि ए बात सोला आना सच आय के इहाँ पत्रिका के नाम म जतका भी पत्रिका निकले हे वोमा सिरिफ 'मयारु माटीÓ ल ही संपूर्ण पत्रिका कहे जा सकथे, बाकी अउ कोनो ल नहीं। बाकी मन कोनो कविता संकलन के रूप म निकलत हें, त कोनो कहानी अउ गद्य संकलन के रूप म। एक संपूर्ण पत्रिका के जेन मानक रूप होथे, वोमा कोनो ल पूर्ण रूप से नइ रखे जा सकय।
अइसने बात साहित्यकार मन के संबंध म घलोक हे, लेख लिखने वाला या सभा म वक्ता के रूप म बोलने वाला मन के जतका चिन-चिन्हार के होथे, तेकर मन के नाम ह तो बने जग-जग ले लिखे मिलथे, भले वोकर रचना के स्तर ह खातू-कचरा किसम के राहय, फेर जे मन सहीं म बहुत अच्छा लिखत हावयं या पहिली लिखे हावयं वोकर मन के नाम ह कोनो मेर खोजे नइ मिलय। ए सबला का कहे जाना चाही? अज्ञानता, मूर्खता या बदमासी?
इहाँ के इतिहास लेखन म अंगरी उठाए के मोर जेन उद्देश्य हे, वो ह कोनो मनखे ल दोसी बताना नइए, फेर अतका जरूर हे के अइसन किसम के काम ल पूरा ईमानदारी अउ पूरा-पूरा जानकारी के आधार म होना चाही, मात्र सुने-सुनाय या अपन-बिरान के आधार म नइ करे जाना चाही। काबर ते इहाँ अइसन मनखे मन के संख्या जादा हावय, जेन मनला 'कौंवा लेगे कान लÓ कहि दे, त उन कान ल टमड़े ल छोड़ के कौंवा के पाछू भागे म अगुवा जाथें।
आज हीरालाल जी ल सुरता करत अउ गजब अकन गोठ करे के मन होवत हे, फेर अभी हर साल उंकर सुरता म ए कारज ल करना हे, तेकर सेती बाकी विषय मनला अउ अवइया बछर खातिर छोडऩा ह ठीक रइही।
सुशील भोले
संपर्क : 41-191, कस्टम कालोनी के सामने,
डॉ. बघेल गली, संजय नगर (टिकरापारा)
रायपुर (छ.ग.) मोबा. नं. 098269 92811
sushilbhole2@gmail.com


text:
कइसे झंडा फहरही ?
पनदरा अगस्त के पहिली दिन, सरपंच आके केहे लागीस - डोकरी दई, ये बछर, हमर बड़का झंडा ल, तिहीं फहराबे या …..। मोर न आंखी दिखय, न कान सुनाये, न हाथ चले, न गोड़, मेहा का झंडा फहराहूं – डोकरी दई केहे लागीस ? सरपंच मजाक करीस – ये देस म जे मनखे ला दिखथे, जे मनखे ला सुनाथे, जे अपन हाथ ले बहुत कुछ कर सकत हे, जे अपन गोड़ के ताकत ले दुसमन के नास कर सकत हे तेमन ला, आज तक झंडा फहराये के हक नी मिलीस। जे कुछ करय निही या कर नी सके तिही मन झंडा फहराथे दई। फेर ये दारी ले, हमूमन सोंच डरे हाबन के, जे मनखे, हमर देस बर कुछ करे हे तिही मन झंडा फहराही, तेकर सेती तोर नाव तै करे हाबन। डोकरी दाई किथे – वा……, देस म अऊ कतको मनखे हे जेमन, देस बर बहुत कुछ करे हे, उही मन ला कहव, में नी जांवव झंडा मंडा फहराये बर …….।
सरपंच किलौली करे लागीस – हमर ले कुछू गलती होये होही तेला माफी देहू डोकरी दई, फेर कइसनो करके, मोर खातिर ये बछर के झंडा फहरा दव। डोकरी दई जिद पकड़ लीस – तें चाहे कहींच कहिले सरपंच, में झंडा नी फहरांव। डोकरी दई के जिद देखके सरपंच केहे लागीस – तुंहर जगा तुंहर बेटा फहराही त बनही ? मंच ले घोसना कर देबो के, तुंहर तबीयत थोकिन खराब हे तेकर सेती, परिवार के मुखिया के हाथ ले झंडा फहराये जावत हे। डॉकरी दई किथे – अपन बेटा ल घला नी फहरावन दंव। सरपंच परेसान होगीस। कारन पूछे लागीस।
सरपंच के किलौली देख डोकरी दई कारन बतावथे – अभू ले अस्सी बछर पहिली के बात आये। तोर बबा ल, बड़का सेनानी मन झंडा फहराये बर उकसा दीन। उकसइया मन जानत रिहीन के जे मनखे झंडा फहराही, तेला अंगरेज गोली मार के दुनिया ले बिदा कर दिही। तोर बबा नी जानत रिहीस …… कहत कहत रो डरीस। भरे जवानी म खाली हाथ होगेंव। मोर एके झिन बेटा आय, झंडा फहराये के उदीम म कनहो कीम्मत म नी भेंजंव …. कोन जनी काये करहू ओकर संग ……..। सरपंच किथे – वा …. ओ दारी अंगरेज मन के राज रिहीस दई, हमन गुलाम रेहेन, अभू अजाद हन, कोन गोली चलाही हमर ऊपर ? डोकरी दई किथे – तैं अजाद होबे सरपंच, हमन कती करा अजाद हन। सरपंच बतइस – निही वो डोकरी दई, देस म जतका झिन जनता हे जम्मो अजाद हे। डोकरी दई मुहुं ला फार दीस – अई …… हमन सोंचत रेहेन के, देस म फकत बड़े मनखे मन अजाद होही…..। तहूं ल ओतकेच अजादी हे जतका बड़े मनखे ल हे – सरपंच जवाब दे लागीस। डोकरी दई पूछे लागीस – तैं ये बता सरपंच, हमन सहींच म ओतके अजाद हन जतका बड़का मनखे मन हे ….? सरपंच किथे – हव डोकरी दई ओतकेच …। डोकरी दई एकदमेच सीरियस होके पूछे लागीस – त मेंहा कनहों रसदा म सुते मनखे ल, अपन गाड़ी बइला म चपक के मार सकथंव ? मेहा जंगल जाके, कनहो पसु के सिकार कर सकत हंव ? अऊ अतका करके, गांड़ा कस बछवा, छेल्ला किंजर सकत हंव। सरपंच किथे – निही दई, दूनों बूता नी कर सकस …। डोकरी दई किथे – त मेंहा कती करा अजाद हंव ? सरपंच समझइस – बने काम करे बर अजादी मिले हे डोकरी दई…..।
डोकरी दई पूछीस – का बने काम करंव तिहीं बता….., का गराम पंचइत म, लबारी मरइया मन के टेंटवा मसक सकथंव ? का बईमानी करइया इंजीनियर ल, नऊकरी ले निकलवा सकथंव ? फरेब करके गरीब मनखे के जगा भुंइया ल, दूसर के नाव करइया तहसीलदार ल, सजा देवा सकथंव ? येमन ल संरकछन देवइया बिधायक ल, ओकर अऊकात बता सकत हंव ? संसद म बइठके, जहर घोरइया मनखे के हाथ ले, जहर नंगा सकत हंव ? सरपंच मुड़ी गड़िया के किथे – तैं कुछ नी कर सकस डोकरी दई। अतका के करत ले तुहीं ल जेल हो जाही। डोकरी दई किथे – मेंहा जानत हंव बेटा, नियाव के रद्दा म रेंगइया मनखेच बर, इहां जेल बने हे। बईमान, दुराचारी मन सान बघारत बाहिर मटकत हे। अब तिहीं बता हमन कती करा अजाद हन ? अऊ हमन अजाद नियन त कहूं फेर, झंडा फहराये के बेरा, कन्हो हमर जान ले दिहीं तब …. ?
डोकरी दई ल, सरपंच भरमाये लागीस – तहूं अजाद हो जबे दई, फेर एक सरत हे। डोकरी दई पूछीस – का ? सरपंच जवाब दीस – तोला टोपी पहिरे बर लागही दई, झंडा फहराये के बेरा, तोर मुड़ी म टोपी मढ़ा देबो, तहन तहूं, उही बेरा ले अजाद हो जबे। तैं जेन बूता करना चाहबे, बिगन कन्हो रोक टोंक के कर सकत हस। डोकरी दई किथे – अई …. झंडा फहराये बर, टोपी घला पहिरे लागथे, अभू तक ……। टोपीच के सेती तोर बबा, ओतका भीड़ म असानी ले चिनहागे रिहीस अऊ गोली के सिकार होये रिहीस, तूमन फेर कन्हो गरीब ल टोपी पहिरा के मारना चाहत हव ……..। मय न तो तुंहर टोपी ल पहिरंव, न झंडा फंहरावंव। सरपंच किथे – दई तैं नी जानस या …..अभी हमर देस म सिरीफ टोपी पहिरइया मन सुरकछित हे दई …….। तैं एक बेर पहिरके तो देख …….।
दई केहे लागीस – मेंहा टोपी घला पहिर लेहूं, फेर मोर बर सादा सचाई के टोपी लान, झंडा घला फहराये बर चल दूहूं फेर साफ, सुथरा, आरूग झंडा के बेवस्था तो कर….। सरपंच किथे – तोर फहराये बर नावा झंडा बिसाये हाबंव डोकरी दई ….। डोकरी दई किथे – उहीच तो बात हे सरपंच, येमे लगे दागी, तूमन ला दिखथे कब ? हमर पुरखा के झंडा ल देखे हव कभू ? सरपंच हांसत किथे – वो तो कब के चिरागे दई …..। डोकरी दई तमतमागे – वो चिराये निये बेटा, ओला चिरे गेहे। ओला दागदार बनाके, कभू कसमीर, कभू असम, कभू गुजरात, कभू केरल म, रात दिन चिरथव। चिरहा झंडा के काये कतेक सान, ओला मे काये फहराहूं ? नावा झंडा ल सरपंच हेर के जइसे देखइस …..सुकुरदुम होगे उहू हा ….। धियान से देखीस, जगा जगा ले मइलहा, जगा जगा दाग ….. कतको जगा चिरहा ……टप्पर…? सरपंच किथे – अरे ……. दुकानदार मुही ल बेवकूफ बना दीस का रे ? डोकरी दई किथे – दुकानदार नी बनाहे बेटा, तूमन जनता ल बनावत हव…..। तुंहर हाथ परतेच साठ, झंडा म दाग लग जावथे बेटा…….। कभू भरस्टाचार, कभू बइमानी, कभू आतंक, कभू झूठ, कभू फरेब के दाग तूहीं मन लगाथव। मोर बर आरूग झंडा ले आन, में नी फंहराहूं त कहिबे। मइलहा, दागी, फटहा झंडा झिन टेका हमर आगू म। तोर बबा दगदग ले उज्जर झंडा फहरावत अपन जान दे दे रिहीस। ओकर बलिदान ल अभीरथा नी होवन दंव। सरपंच भटकत हे – ये दुकान ले वो दुकान, ये गांव ले ओ गांव, ये जिला ले वो जिला, ये परदेस ले वो परदेस, जगा जगा खोज डरीस, कहूं नी पइस साफ सुथरा झंडा। डोकरी दई के हाथ ले झंडा फहरवाये के साध
अभू तक अधूरा हे ? कोन जनी कब फहरही अइसन झंडा ……….?
हरिशंकर गजानंद देवांगन, छुरा


text:
कहिनी : नाव बदले ले न गाड़ी बदले न ठऊर
भटकुल नानचुन गांव रथे, फेर ऊंहा लड़ई-झगरा अऊ दंगा असन बुता होवते राहय। ऊंहा के गंउटिया इही झगरा के पीरा ल नई सही सकीस अऊ परलोक सिधार गे, ओखर माटी पानी में पुरा अतराब के मनखे सकलइस, ओमा एक झन साधु घलो आय राहय। वोहा गंउटिया के ननपन के संगवारी रथे, वोहा गंउटिया के जिनगी के हर-हर कट-कट ल जानत रथे, गंउटिया हा एक घंव अपन मया बिहाव बर जात बदले रथे, फेर ये बात ल ज्यादा मनखे नई जानय। गंउटिया के परवार वाला मन अपन छाती पीट के रोवत रथे, ओतकी बेर साधु हांस के कथे नाव बदले ले न गाडी बदले न ठऊर, जम्मों झन रीस म ओखर मुहु ल देखथे फेर साधु ल कुछु नई केहे सके काबर के साधु बड़ गियानी रथे, अऊ ओखर सोर सबो कोती बगरे रथे। अब माटी पानी ल करके जम्मों मनखे लहुट जथे। एक दिन गांव के चौरा म बइठ के मनखे मन साधु के गोठ करत रथे, त साधु के कहे गोठ ल सुरता करके एक झन मनखे कथे साधु के गोठ म रहस्य रथे, चलो न जी जाके पुछबो के वोहा अइसन काबर किहिस होही। त जम्मों मनखे तियार हो जथे अऊ साधु करा जाके पुछथे ‘नाव बदले ले न गाड़ी बदले न ठऊर’ के का मतलब आय? साधु जम्मों झन ल बइठे बर कथे अऊ पानी पियाथे, ताहन पुछथे तुमन कोन हरो अऊ का बुता करथो। त सब कथे हमन भटकुल गांव ले आय हन, अऊ हमन सहर के लोहा कारखाना म कमाथन। त साधु पुछथे कमाय बर कामे जाथो? त ओमन कथे रहीम (ट्रेवल्स) मोटर म चइघ के जाथन। साधु कथे ले बने हे अब तुमन तीन महीना बिते के बाद म आहू ताहन येखर मतलब ल बताहूं। जम्मों झन हव कही के लहुट जथे।
साधु ल जम्मों झन माने, बड़ पईसा वाला मन घलो ओखर चेला राहय, अऊ ओखर कहे ल कभू नई काटय। त साधु अपन चेला ल बुला के कथे तेहा रहीम ट्रेवल्स के मोटर ल बीसा ले अऊ मोटर म राम ट्रेवल्स लिखवा के चला। ओखर चेला वइसने करथे। फेर एक महीना के बाद म दूसर चेला ल तेहा उही मोटर ल बीसा के गोविंद ट्रेवल्स लिखवा के चला कथे, त वोहा गुरु के कहना मान के मोटर तो बीसा डरथे फेर बने नई चला सके त दस-बारह दिन म डेविड करा बेच देथे त वोहा मोटर ल बीसा के ईशु ट्रेवल्स लिखवा के चलाथे।
अब तीन महीना के गे ले, गांव वाला मन साधु करा आथे, त साधु ओमन ल बइठार के हालचाल पुछथे, अऊ कथे अब तुमन कमाय बर कते मोटर म जाथो त गांव वाला मन बताथे ईशु ट्रेवल्स में जाथन महाराज! त साधु कथे अऊ ओखर ले पहिली कामे जावत रेहेव? त गांव वाला मन सब नाव ल ओरियाथे। त साधु कथे आने-आने मोटर म जाथो त आने-आने ठऊर म जावत होहू! अऊ तुंहर गांव म भारी नवा-नवा मोटर चलथे जी! त गांव वाला मन कथे नही महाराज गाडी उहीच आय अऊ उहीच ठऊर म जाथन फेर नाव भर बदलत रथे। त साधू हांस के कथे इही गोठ ल तो महु कहे रेहेव के नाव बदले ले न गाड़ी बदले न ठऊर, त एक झन कथे, बने फरिया के बता न महाराज.!
त साधु कथे के ये हमर तन हा गाड़ी आय जेला हमन हिन्दू, मुसलमान, सिख, ईसाई अऊ कोन जनी का-का नाव ले चिन्थन। जइसे वो मोटर के नाव बदले ले ओखर काया हा नई बदलिस वइसने हमर जात-धरम के बदले ले काया ह नई बदले। तभो ले हमन ये नाव मन बर अपने-अपन कटथन मरथन, कतको झन हा ये धरम ले वो धरम नाचत रथे, कोनहो हा भेदभाव म अपन अंतस ल मइला डरे रथे, फेर भगवान के बनाय तन हा उहीच रही। अऊ जम्मों झन के आखिरी ठऊर का हरे? जम्मों मनखे ल आखिर में मरघट्टठीच तो जाना हे! त जात-धरम के नाव ले लड़ई-झगरा करे के का मतलब हे। ये तन हा मोटर बरोबर आय, थोकन बेरा बर येमा चघे ल मिल जथे त हमन बड़ इतराथन, ताहन फेर जुच्छा के जुच्छा। तिही पाय के तो कथो नाव बदले ले न गाड़ी बदले न ठऊर, अब गांव वाला मन के आंखी उघर गे अऊ जम्मों झन मिलजुर के रेहे लागिस।
ललित साहू “जख्मी” छुरा
जिला – गरियाबंद (छ.ग.)
9993841525


text:
गनेस के पेट
हमर गांव के लइका मन, गनेस पाख म, हरेक बछर गनेस बइठारे। गांवेच के कुम्हार करा, गनेस के मुरती बनवावय। ये बखत के गनेस पाख म घला, गनेस मढ़हाये के अऊ ओकर पूजा के तियारी चलत रहय। समे म, कुम्हार ला, मुरती बनाये के, आडर घला होगे। एक दिन, गांव के लइका मन ला, कुम्हार आके बतइस के, गनेस भगवान के पेट ला, कोन चोरा के, लेग जथे। जे घांव बनाथंव ते बेर, ओकर पेट गायबेच हो जथे, जबकि मुरती बनाके, रात भर पहरा देथंव। बिहिनिया ले ओकर पेट करा सेफला हो जथे। लइका मन ला, अचरज होइस। ओमन कुम्हार ला, अपन आगू म, मुरती बनाये बर किहीस अऊ खुद चऊकीदारी म लग गीन। वाजिम म, देखते देखत, ओसकत ओसकत, भगवान के, पेट रात भर म चेपटगे।
सेफला पेट के गनेस ला, कइसे बइठारय। दूसर जगा, गनेस बनाये के आडर देवागे। ओकरो उइसनेच किस्सा …। परब लकठियागे। सहर म, गनेस के, मुरती बिसाये बर, निकलगे। उहां घला उही हाल ……जे गनेस ला देखतीस …सेफला……। लइका मन, ये बछर, सेफला गनेस ल बईठार के पूजा करे बर सुरू करीन। पहिलीच दिन, खाये पिये के अबड़ समान चघिस। भगवान ओकर मन के पूजा ले, परसन्न होगे। रात कुन सपना म, दरसन दीस अऊ किथे – अतेक अकन खाये पिये के समान, झिन चढ़हाये करव जी, मोर करा पेट निये, काये करहूं, कामे खाहूं ….., बांट ले करव तुहीं मन। लइकामन किथे – कइसे गोठियाथस भगवान, तैं ठीक से, खावस निही तेकर सेती, तोर पेट दिखत निये ……, बने खाबे तब, तोर पेट वापिस दिखही। भगवान किथे – मोर तीर पेट कहां हे, वो तो चोरी होगे हे, खाहूं तेला, कती मेर राखहूं …….?
सुकुरदुम होगे लइका मन। गनेस भगवान ला, लइकामन पूछथे – तोर पेट ला कोन चोराये हे भगवान ? भगवान किथे – नी जानव जी …….। लइकामन किहीन – तैं फिकर झिन कर भगवान, हमन जुर मिल के, पाख के रहत ले, चोर ला धर के, तोर आगू म, हाजिर कर देबो। भगवान हांसिस अऊ अनतरधियान होगे। लइकामन, सपना म, भगवान ला दिये आसवासन ला, पूरा करे बर चल दीस। कन्हो लइका कहूं करा गीस, कन्हो कहूं करा। पुलिस वाला के बेटा सोंचिस, ये काम हमर थोरहे आय, ये पुलिस के आय। थाना चल दीस। पुलिस वाला, गनेस के, हुलिया पूछीस। पुलिस पूछीस – अतेक बड़ पेट रिहीस गनेस के, कहत हस तैं …..ओकर अतेक बड़ पेट कइसे होइस …..? का ओहा अतेक खावत रिहीस ….? अतेक खवइया के, इनकम घला, जोरदार रिहीस होही। ओकर इनकम के, सरोत का रिहीस ……? का वोहा टेक्स पटावत रिहीस ? ओकर आधार कारड अऊ पेन कारड, लिंक रिहीस अऊ कती बैक म, ओकर खाता रिहीस ….? लइका, पहिली तो, हड़बड़ागे। फेर अपन पुलिसिया पहुंच के, रौब दिखइस। लइका किथे – मेहा सहर के एसपी के भतीजा आवंव …..। जइसे एसपी नाव सुनीस, पुछइया के हाथ नारी जुरागे। चुपचाप रिपोट लिखे बर धरीस, फेर मामला अटकगे तब, जब गनेस के आधार कारड मांगिस अऊ लइका ओकर जनाकारी निये किहीस।
दसवा दिन, लइका मन ला, भगवान फेर दरसन दीस। लइका मन, गनेस भगवान ला, बताये लगीन के, तोर पेट चोरइया, मिलगे भगवान। एक झिन लइका बतइस – तोर पेट ला, कुछ बियापारी मन चोराये हे। टेक्स ला तोरे पेट म लुकाके, उही मन राखथे …..। दूसर किथे – निही भगवान, ओमन, नी चोराये हे, मेहा कुछ इनजीनियर के, बड़े जिनीस पेट देखे हंव, जरूर ओहा तोरे होही, ओमन गिट्टी, सिरमिट, लोहा अऊ मजदूरी के पइसा ला उही म लुकाथे ….। तीसर किथे – कतको झिन सरकारी करमचारी मन, अपन अकरमन्यता ला लुकाये बर, तोर पेट ला राखे हे भगवान ……। एक झिन किथे – कन्हो तोर पेट ला करियाधन कस, बिदेसी बैंक म, जमा कर देहे कस लागथे भगवान, इहां दिखत निये…….। अगला किथे – चुपरे, तैं कहीं नी जानस ……, पेट ला कन्हो चोरा के, बैंक म जमा करही …? एक झिन किथे – में एखंर मन कस, लबारी नी मारंव गऊकिन भगवान, सवांगे देखे हंव, तोर पेट ला, देस के कुछ नेता मन चोरा के, अपन तीर म राखे हाबय। उही मन बइमान, हईतारा, भरस्टाचारी, देसदरोही मनला, पेट म सनरकछन देथे…….।
तभे, एक झिन लइका, हफरत हफरत अइस। ओ किथे – येमन जम्मो झिन लबारी मारत हे भगवान, तोर पेट ला, हमर देस के, कुछ डाकटर मन चोराये हे …..। भगवान अचरज म परगे अऊ पूछे लगीस – ओमन का करही ? लइका किथे – अतेक दिन ले तोर पेट, अतेक पान ओसके नी रिहीस भगवान ….., कुछ डाकटर मन, आकसीजन लुका के राखे बर, तोर पेट ला लेगे हे भगवान ….। भगवान किथे – आकसीजन लुकाके काये करही, फेर ओकर काये परमान ……। लइका बतइस – ओला काबर लुकाथे अऊ लुका के का करथे, तेला मे नी जानव, फेर अतका जानथव के, आकसीजन ला पेट म लुका के राखथे, तेकर सेती लइकामन बर, असपताल म, आकसीजन के कमी होवत जावत हे अऊ कतको लइकामन सरग सिधार देवत हे …….। गनेस भगवान, लमबा सांस ले बर, धर लीस। भगवान सोंचे लागीस – को जनी, कोन सही कहत हव, फेर कुछ दिन ले, सहीच म मोर पेट म भराये हावा, एकदम से कती तनी, निकल गीस, तभे मोर पेट, सट ले ओसकगे। न सिरीफ मोर पेट बलकी, ओमा के आकसीजन ला घला, कन्हो चोरा के ले गेहे तइसे लागथे, तभे तो कुछ समे ले महूं ला सुवांस ले बर तकलीफ होवत हे ……।
पाख नहाकगे, असली चोर कोन आय …पता नी चलीस, फेर भगवान, लइका मन के उदिम ले, बड़ खुस होगे अऊ बरदान मांगे बर किहीस। लइका मन किथे – हमन ला कुछु नी चाही भगवान, हमर तीर, परयाप्त हे, तोला देना हे त, येदे ला कुछू दे दे। एक झिन, चिरहा कुरता, फटहा पेंट, चेपटा पेट के, हाड़ा हाड़ा दिखत लइका ला, आगू कर दीस। ओ लइका किथे – मोर बर, अतके कर देते भगवान के, कन्हो तोरे कस, हमर गरीब के, पेट ला घला, चोरा के लेग जतीस। पेट बर, रात दिन करत, हरहर कटकट ले, बांच जतेन ……। भगवान सुन पइस के निही ……ओकर पेट के बांचे खोंचे आकसीजन सिरागे। भगवान सरग सिधार दीस …….।
हरिशंकर गजानंद देवांगन
छुरा


text:
का अनंत जिन्दगी मिले हे?
प्रश्न: का अनंत जिन्दगी मिले हे?
उत्तर: बाईबल अनन्त जिन्दगी के तरफ़ एक साफ़ साफ़ डहर ल बतावत हे | सबले पहला हमन ल जान डारे बर हे कि हमन के परमेश्वर के उल्टा पाप करे हावन ; एकरे खातिर कि सबों जन पाप करीन हे आऊ परमेश्वर के सम्मान ले दूर हो गेहे ”रोमियों ३:२३)| हमन सबों ऐसन बुता कराथन जेकर ले परमेश्वर हर नाखुश कराथन,जेकर हमन सजा ल पाए के लायक बनाथन | आऊ हमर जम्मों पाप के खातिर एक सनातन परमेश्वर उल्टा म हावन, एकरे खातिर एक अनंतकाल के सजा भोगना काफी हावे| पाप के भूती हतो मृतु हे, पर परमेश्वर वरदान हमर येशु परभू म अनंत जिन्दगी हे (रोमियों ६:२३)|
परन्तु फिर भी,यीशु मसीह, जेकर म पाप नइये रहीसे, १ पतरस (२:२२) परमेश्वर के अनंत बेटा हर एक मनखे बनिस (यूहन्ना १:१;१४) आऊ हमर दाम चुकाए खातिर मर गिस| “परमेश्वर हमन बर अपन परेम के भलाई ल बताये बर परगट करत हे, कि जबले हमन पापी रहेन तभे मसीह हमर सेतिर मरगिस” (रोमियों ५:८)| यीशु मसीह हर क्रूस म मरीस (यूहन्ना १९:३१-४२), ओकर सजा ल उठाये के योग्य हमन रहेन (२ कुरिन्थियों ५:२१)| तीसरा दिन बाद ओहर मरोइयाँ म से(१कुरिन्थियो १५:१-४) पाप आऊ मृतु के ऊपर म अपन विजय ल परमान करे बर जी उठीस | “जैसने यीशु मसीह के मरोइया ले में से जी उठे के द्वारा, ओकर बरका परेम ले हमन जिन्दा आश के खातिर नवा जनम दिहिस”(१पतरस १:३)|
विशवास के द्वारा हमन मसीह नता म अपन मन ल बदल कर लेना रहिसे कि ओहर कोन हावे, मुक्ति क खातिर ओहर का का करीस आऊ काबर करीस(प्रेरितों के कम ३:१९)| यदि हमन ओकर म अपन विशवास ल राखथन, ओकर क्रूस म हमर पाप के दाम ले चुकाए खातिर मृतु म विशवास करबे तब हमन क्षमा करे जाबों आऊ हमन सरग म अनंत जीवन के प्रतिज्ञा ल पाबों | काबर परमेश्वर ह दुनिया ल परेम रखिस, कि ओहर अपन खुद के एकेठन बेटा ल दे दीस, जेहर ओकर ऊपर म विशवास करही, ओहर ख़त्म नइये होहय, परन्तु अनंत जीवन पाही (३:१६)| यदि तेहर अपन मुहं ले, “यीशु परभू जान” के कबुल करबे आऊ अपन मन ले विशवास करही कि परमेश्वर हर ओला मरे ल जिलाए हे, त तै पक्का मुक्ति पाबे (रोमियों १०:९)|
क्रूस म यीशु अपन बुता ल ख़त्मकर लीस पर विशवास हर केवल अनंत जीवन के सच्चा डाहर हे ! “काबर कि विशवास के द्वारा ले दया ले तुहर मुक्ति होंही आऊ येहर तुहर तरफ़ ले नोहय परमेश्वर के दान हे आऊ ओहर कमजोरी के कारण नोहय, ऐसन झन होय कि कहू घमण्ड करय” इफिसियों २:८-९)|
यदि तहु ह यीशु मसीह ल अपन मुक्ति करोइयाँ के रूप म ग्रहण करे ल चाहतहस, त इहाँ एक सरल प्रार्थना दीए गए हावय| ध्यान रखव, येही प्रार्थना अऊ कहू आने प्रार्थना गोठ करे बिना बच नईये सकस| अऊ यीशु म विशवास ही हर जेहर तहु ल बचा सकत हावय| येही प्रार्थना ओकर अपन विशवास ले बताये बर अऊ तुहर मन के खातिर मुक्ति ले उपाय करे खातिर धन्यवाद देये बर बस एक तरीका हावय | “हे, परमेश्वर मय जानथाव कि मय तुहर बिरोध म पाप करे हव, अऊ मय सजा पाए के योग्य हावव| अऊ यीशु मसीह हर ओ सजा ल अपन ऊपर ले लीस जेकर लायक मय रहय तेकर ले ओमा विशवास करे के द्वारा मय क्षमा करे जा सकव| मय मुक्ति खातिर खुद म अपन विशवास रखे हावव | तुहर अचम्भा दया अऊ क्षमा जेहर अनंत जिन्दगी के ईनाम हावय, एकरे खातिर मय तुहर धन्यवाद करत हव | आमीन|
जे कछु तुमन इहाँ पढ़े हावा का ओकरे कारण तुमन मसीह के पीछू चले खातिर निर्णय लेहे हावय? अऊ ऐसन हावे त कृपया खाल्हे दरसा गए हे “मय आज ईशु ल ग्रहण कर डारे हव” बटन ल दबावव |
छत्तीसगढ़ही के मुखिय पन्ना पर वापस जावा|
का अनंत जिन्दगी मिले हे?


text:
गांव वाला मन ल घला आरो मिलगे रहय के मंगलू ल एक हजार रुपिया मिलगे हे। उन्खर मनके आंखी ह फुटाय असन होगे। ओमन घला रुपिया बेंक ले लागा मां ले रहंय। फेर मंगलू ल रुपिया मिलइ ह उनला अखरगे जइसे उन्कर ददा के रुपिया ल मंगलू ह झींक लाने हे।
गांव वाला मन के हांका परइ ह मोंगरा घला सुन डारिस। ओह फिरन्ता के दुख ल बिसरा के मंगलू के घर चल दिस। रद्दा मां देवी के मंदिर मां हाथ ल जोर के मूंड़ी नवाइस। बड़ सत के हावस हो देवी, मोर भइया के दुख ह तिरिया दे वो। तोला जम्मों झिन के फिकर लगे रइथे। तोरेच नोनी बाबू त आन। कतेक दुख ल देबे ओ। इही मने मन गुनत ओह मंगलू के दुआरी मां आगे। देखिस त दुआरी मां दू जोड़ी बने बइला बंधाय रहंय। ओखर जी ह जुड़ागे। वो उहिंचे ठाढ़ होगे। भितरी ले केतकी ह सानी के टोकना ल मूंड़ी मां धरे आवत रहाय। मोंगरा ल देखिस त सानी के टुकना ल भुइंया मां मढ़ा दिस अउ मोंगरा ल अपन कोउरा मां भर लिस।
अइ कइसे करत हावस ओ भउजी, भइया ले भेंट नइ होवत हे का।
हहो ओ नोनी, एखरे ले त तोला पोटार के अपन साध ल बुझावत हवंव। तैं त ओला केसानी काम मां लगा देय।
ले का होगे ओ भइया नइ देखे फेर में त नइ छोड़ंव तोला। मोर ले साध बुताथे त बुताले।
ले टार ओ तोर आनी बानी के गोठ ल, चल भितरी। मेंह बइला मन ल सानी देके आवत हवंव।
हहो।
मोंगरा ह भितरी मां जाके पीढ़ा उप्पर बइठगे। केतकी ह बइला मन ला सानी देके आइस त किहिस – नोनी तोर बात ल मान के हमर मन के दिन ह फिरही ओ तइसने लागथे। तैं हमर मन बर देउता होगे ओ, तोर मुख ले भगवान ह भाखा बोलिस।
ले चुप्पे रह ओ भउजी, तोर आनी बानी के गोठ ह मोर समझ मां नइ आवय। मनखे के करे कुछु नइ होवय ओ भउजी। जभ्भे भगवान ह चेत करथे तभे दुख ह सिराथे। भइया ह अतेक जल्दी केसानी करे बर मान जाही तेला में नइ जानत रहवं। फेर तोर मोहनी ले नइ बांचिस बेचारा ह तइसे लागथे।
ले फेर तोर आनी बानी के गोठ ह चले लागिस। तोर अब ले लइका मन असन गोठ चलथे।
काय करौं वो भउजी तोर मोहनी सूरत ल देखते मुख ले आनी बानी गोठ ह निकर जाथे।
ले टार ओ, तोर भइया ह खेत के मेंढ़ पार बनवाय बर खेत गे हे, बिहिनया ले। कुछु खाय पिए बर बना देंव। चल न रंधनी मां तहूं बइठबे।
ले चल काय होही।
रंधनी मां जाके केतकी ह बरा बनाय बर चूल्हा उप्पर कराही ल मढ़ाइस। बरा के छुनुन-मुनुन ह होवत रहय।
कस ओ नोनी, अब ले फिरन्ता के पता नइ चलिस। तोर भइया ह पता लगावत रइथे। कतको झिन ले कहि रखे हे। फेर अतेक दिन अकेल्ला रहि डारे अब तोर भइया कइथे के मोंगरा ल अब हमर मन संग आके रहिना चाही।
हहो भउजी आबे करहूं। तुम्हरे मन के त आसरा हावै मोला। तोर त घर ए ओ नोनी, तुम्हरे असीस ह त फलित होही ओ।
मोर काय ओ, भगवान ल जम्मों झिन के फिकर रइथे।
इन्खर गोठ ह नइ पुरे रहय अउ मंगलू ह आगे। मोंगरा ल देखत ओकर मुख मां हांसी खेलगे, तैं आय हावस ओ देवी दाई। तोर असीस ले मेंह पढ़ लिख के खेती करे ल धरलेंव।
तैं कभू कभू नानुक मन असन गोठ ल गोठिया डारथस भइया। पढ़े लिखे ह त आज काल खेती ल बने कर सकथे। आनी बानी के खाद निकलगे हावय अप्पढ़ ह त नइ समझे सकय। ओला त पुराना रद्दा रेंगे के टकर परगे हवय। नवा ल समझे में उनला डर लागथे। आज कहूं पढ़इया मन खेती करे ल धर लेवंय त हमर देश ले भुखमरी ह भगा जावय। आज पढ़ लिख के बाबू बने के कोसिस करथें, ए बने नो हे।
तैं त मोर दाई बनगे हावस ओ, तइसने लागथे।
नइगा भइया ये बात ह त मोर गजामूंग ह बने समझाथे। भांटो ह ओला जम्मो बात ल समझाथे अउ ओह मोला।
ह हो ओ डउकी मन के बुध ले चलही ये गांव ह।
ये त बात समझे के आय भइया, एमा डउकी-डउका के काय गोठ।
हहो ले चल बरा के महक आवत हे खाबोन।
ओतके बेर बाहिर ले धुर्रा में सनाय समारु अउ छोटका घला आगे। जम्मो झिन बइठ के बरा खाय लागिन। खाते खात मंगलू किहिस – मोंगरा तैं अब हमर मन संग आके रहिजा। खेती के काम ल धरे हन, तैं रहिबे त बूता ह कम होही अउ तोरो मन मं बोध लागही। मोंगरा हहो किहिस।
मोंगरा ह अब अपन भइया घर मां कोनों कोनहा मं अकेल्ला रोवय। कखरो अवई-जवई के आरो मिलते अंचरा ले आंखी ल झटकुन पोंछ डारय।
मंगलू ह खेती मां उत्ता धुर्रा भिड़गे राहय। ओह गुनय भगवान इही मां मोर बढ़ती ला कर देवय त मोर मन के साध ह पूर जाही। ओह बइसाखू ले पूछ-पूछ के खेती के काम ल मन लगा के करत रहय।


text:
बाबू बिहिनिया ले गांव के मडई म किंजर-किंजर के अपन ददा के अगोरा करत-करत असकटा गे हे. ओखर संगी जवरिहा मन मडई म भजिया-जलेबी धडकत अपन-अपन दाई-ददा संग गिंजरत हें. जे पसरा म बाबू ला जिनिस मन ला बोटोर-बोटोर देखत जंवरिहा मन भेंटत हे तउने मेर ओला पूछत हें – का लेस संगी ?, जलेबी खायेस का मितान ?, … वो पिपर तरी के दुकान ले मुर्रा लाडू खच्चित खा के देखबे भाई, अडबड मिठावत हे. रंग-रंग के खात बिसावत संगी मन मेछरावत हें फेर बाबू कलेचुप.
ददा बलउदा गे हे, बैंक ले पइसा निकाले. बेरा चढ के उतरईया हे, नई आये हे. बाबू के मन मडई म सजे दुकान के समान डहर घेरी-बेरी जावत हे. दंउड के घर अउ फेर घर म झांक के फेर मडई. कब आही ददा अउ कब दिही पईसा, अइसे-तईसे सरी मडई उसल जाही. बाबू ला ओखर दाई समझावत हे, फेर बाबू तो मानतेच नई हे.
-का लेबे बाबू ! … पिपि, खई-खजेना ? … तें मूह फोर के बोल बेटा, तें जउन कहिबे तउन लेवाहूं. रामसरन बरेठ अपन बारा बछर के बाबू के मूडी म अपन हांथ धरत बोलिस. बाबू झकना के अपन ददा ल देखिस अउ कूछू बोले बिना खुसी के मया म रोये लागिस. रामसरन अपन बाबू के आंसू ल पोंछत सौ रूपिया के कडकडावत नोंट ओखर हांथ म धरा दिस. -जा बेटा तोर जउन मरजी, तउन खा-बिसा ! बाबू एक-दू रूपिया देवईया ददा ला सौ रूपिया देवत देख के बडका नोट ला चक खा के देखे लागिस. रामसरन मूडी ला हला के इसारा करिस, बाबू जान डारिस ये जम्मो पइसा मडई म खई-खजेना खाये बर ददा देहे हे. बाबू मगन होके नांचत, संगी मन ला सोरियावत मडई डहर भाग गिस.
छितका कुरिया म धरधरावत रंगीन टीबी देखत बाबू के दाई ह रामसरन के आये ले फरिका ला खोलिस. रामसरन झोलगा माची म बईठत कहिस –कस बाबू के दाई टूरा ला दू-चार रूपिया नई दे देतेस ओ, बिचारा मोर अगोरा करत रोनहू गतर के हो गे रहिस. -कहां ले देंवव बाबू के ददा, परो दिन बैंक ले निकाल के पांच हजार रूपिया लाये रेहेव तेखर तो गंउटिया घर के जुन्ना टीभी बिसा डारेव, लेह देह के मैं गउटनिन मेर सौ रूपिया छोडायेंव तउने म तो आज बिहनिया मछरी अउ गोंदली-मसाला बिसाये हंव, आज मडई ये त हमर घर म रंधनी नई चढही हो. रामसरन अपन मेंछा टेंवत कहिस –ले बने करेस, आज फेर दस हजार रूपिया बैंक ले निकाले हांवव तेने म दू ठन नारंगी लाने हंव, रोजे रोज पउवा बिसाथंव मंहगा परथे बिया ह. अउ … तोर जुन्ना करधन ला बलदा के दस तोरा के येदे करधन लाने हंव. करधन ला देख के बरेठिन के मन सुआ नाचे लागिस अउ ओखर नारंगी बर बगियई भुला गे.
रामसरन दू गिलास नारंगी ढार के टाठी भर भात अउ मछरी संग चढईस. जब अघा गे त अचोइस अउ अपन खीसा ले सौ-सौ के दस ठन नोट गिन के बरेठिन ला दिस. -जा बाबू के दाई तहूं मडई के निसानी पैरी-पहुंची-पैजन जउन मन तउन बिसा ले. बाबू के दाई नोट ला धर के सम्हर पसर के मडई डहर निकल गे, रामसरन बरेठ घलो मंद के नसा म मस्त मडई पहुच गे.
गांव म रामसरन जइसे अडबड पइसा वाले मनखे हो गें हें. सबे मन तिर जमीन के मुआवजा के दस-बीस लाख रूपिया ले उपरे रूपिया जमा हे. जम्मों मन अपन-अपन रिस्ते सेना के गांव म धनहा-भर्री बिसावत हें, कतको फटफटी-सूमो बिसावत हें, अउ कतको दारू म उडावत हें. रामसरन तको के दस डिसमिल जमीन रहिस, ओमा जईसे तईसे धान बों के अपन जिंनगी चलावत रहिस. छट्ठी-छेवारी, मरनी-हरनी म ओढना-कपरा कांचे के काम घलो ले थोर-मोर कमई हो जावत रहिस. गांव म पावर पिलांट लगे के मुनादी के पाछू सरकार ओखरो जमीन ला लेके तीन लाख मुआवजा देहे हे. तब ले रामसरन ह बरेठी छोड के रोज संझा गांव के कोचिया मेर पउवा बिसा-बिसा के पीयत हे अउ अटियावत हे जना-मना ओखर ले अमीर कोनो नई हे.
मुआवजा के पइंसा सहर के बैंक म जमा हे, रामसरन जब पईसा सिराथे सहर जाके बैंक ले पईसा निकालथे अउ एके हप्ता म छकल-बकल खर्चा कर डारथे. गांव के सोसाइटी ले तीन रूपिया किलो के चांउर दू कूंटल बिसा के सकेल डारे हे. अपन बाई बर लाली-गुलाली लुगरा अडबड अकन बिसा डारे हे. जउन बरेठिन डालडा के पातर पैरी-बिछिया बर तरसै तेखर पांव म चांदी के मोटहा सांटी-बिछिया चकचकावत हे. खेत-खार म काम करई बंद हे, काबर करही पलपलावत ले चांउर घर म भरे हे, दार चटनी बर मुआवजा के पईसा हे. बांचे खोंचे म राहत कार्य खुले म बिना मेहनत करे पईसा मिल जथे. बरेठ के दारू पियत अउ बरेठिन के टीभी देखत, सीडी सुनत, चारी-चुगली करत मजा ले दिन बीतत हे.
रामसरन ला थोरिक चिंता हावय कि बाबू बर आने गांव म एको एकड धनहा बिसा लेतेंव, फेर रामसरन ला तीन लाख मिले हे जेमा कागज-पत्तर बनवाये, खर्चा-पानी, सेठ मेर लेहे जुन्ना करजा ला बियाज सहित छुटे अउ गहना-गाठा, टीबी-सीडी लेवत, दारू-कुकरी उडावत दूये लाख बांचे हे. धनहा जब-जब मिले के सोर मिलथे, रामसरन के बांचे पईसा ले धनहा के कीमत दस-बीस हजार मंहगा होथे नहीं त जमीन रामसरन ला पसंद नई आय. कभू जमीन के छोटे टेपरी नई मिले काबर कि चार गांव के जमीन निकले हे पावर पिलांट बर. जम्मो किसान मल ला बजबजावत पईसा मिले हे, तीर-तखार के गांव म घूम-घूम के सब जमीन बिसावत हें कि बिगडे जमीन ले जमीन बना लन कहिके. अइसे म तीर-तखार के गांव म बेंचईया जमीन के कमी घलव होगे हे.
रामसरन परोसी के नंवा फटफटी म तेल भरवा-भरवा के गांव-गांव किंजरत हे. जमीन मिलतेच नई हे, हरियाना वाले आधा ले जादा जमीन ला बिसा के खूरा-खूंद मचा डारे हें. बांचे-खोंचे म बडे मुआवजा पाये किसान-दाउ मन बिसा डारे हें. रामसरन के खाली दारू पियई अउ धनहा खोजई चलत हे. ओखर बाई बरेठिन घलो बापो-पुरखा म पहिली बेर रहिसी देखे हे, त बयाय बानी, ना तो बरेठ के बैंक ले पइसा निकाल-निकाल के बोहवई ला रोकत हे, ना तो अपन सउंख ला रोकत हे, छकल-बकल उडावत हें.
x x x
रतिहा कन ले रामसरन बोखार म छटपटावत हे, बरेठिन समझत हे कि दारू जादा पी लेहे हे तेखर नसा म छटपटावत हे. पंगपगांवत ले रामसरन के सांस चढे-उतरे लग गे, देखव-देखव होगे. गांव के डाक्टर तुरते बेलासपुर लेगे ल कहिस, गांव के मन जुर-मिल के बेलासपुर ला के रामसरन ला बडे पिराइव्हेट अस्पताल म भरती कर दिन. बीस दिन ले रामसरन बोले-गोठियाये बिना कांछ के कुरिया म रंग-रंग के पाईप चढे सूते रहिस, डाक्टीर मन बतईस कि जादा दारू पिये के कारन येखर लीवर खराब होगे हे, कमती दिन के संगी हे, बंचाये के कोसित करत हंन. फेर रामसरन ला डाक्टर मन बचाये नई सकिन, रामसरन ढलंग दिस. बरेठिन गोहार पारके रोये लागिस, सबे मन ओला समझाइस. रामसरन के लास ला देहे के पहिली अस्पताल के डाक्टर मन अपन खर्चा के पचास हजार रूपिया मढवा लिन. बरेठिन ला परोसी ह उधार म पईसा दे दीस, आज नई तो काली तो बरेठिन के नाम म रामसरन के बैंक के पईसा आही त बरेठिन बपुरी दे दीही कहि के. किरिया-करम, मरनी-हरनी जम्मा उधारी के पईसा म बने बने निपट गे, काम-धाम सिरा गे.
थोरकन दिन बहुरे ले बरेठिन सरपंच मेर ले मृत्यु परमान पत्तर बनवा के सहर के बैंक पंहुचिस. का कईसे पूछत, अंगूठा दस्खित करवा के बैंक मनिजर बरेठिन के नाम ला रामसरन के खाता म चढाइस. बरेठिन अपन दुख गोठियावत परोसी मेर लेहे करजा ला छुटे खातिर अस्सी हजार निकालना हे कहिके, बैंक मनिजर ला फारम भर देतेव साहब कहिस. बैंक मनिजर खाता म बांचे पईसा अउ बरेठिन के अस्सी हजार ला सुन के बक्क खा गे. -खाता म तो दसे हजार बांचे हे बरेठिन. बैंक मनिजर के बात ला सुन के बरेठिन मूड धर के बईठ गे.
संजीव तिवारी
Related posts:


text:
तैंहा बतावत हस त मोला लागथे कि तोर लइका ल मलेरिया बुखार धरे हे, अउ सुन तैं काहत हस न कि मोर माइलोगन ल भूत धर ले रिहीस हे। तब वोला भूत-ऊत नई धरे रिहिस हे वोहा ज्यादा घामे-घाम म किंजर दिस तेकरे सेती अकचकासी लाग गे रिहिस होही।
कइसे सुरेश का बात आय अब्बड़ दिन म दिखे हस कोन्हों कांही होगे हे का, तोर लोग लइका मन तो बने-बने हे न, अऊ तेहा काम-बुता म घलो बहुते कम जावथस, का तोर माई लोगन के तबियत
बढ़िया नइए का, फेर का बात हे भई तैं कुछु तो गोठिया।
काय बात ल गोठियाबे भाई दिनेश, घर कोती के संसो-फिकिर म मुंहू डाहर ले गोठ तको नई निकलय, घर म रहिबे तब घर के, बाहिर के फिकर, मोर तो जी घलो कऊवागे, में का करौं मोला तो कांहिच समझ नई आवे।
तभो ते कुछू बात तो जरूरत हे, दिनों-दिन तोर शरीर ह डारा बानी सुखावत हे, आज तो तोला बतायेच ल परही। तैं बता न भई मंहू तो तोर संगवारी हरव का, सुख-दु:ख म मैं तोर काम नई आहूं त अउ काकर काम आहूं, इही तो संगी-साथी के परिक्छा के बेरा आय। आज तोर ऊपर भारी दु:ख के पहार टूटे हे अउ मेंहा पूछहूं तक नहीं, तब काकर मुंहू में समाहूं। तैं घबरा मत, मैं हाववं न कुच्छुक नई होवय। मोर से जतेक बन परही मैं तोर सहयोग करहूं।
बात आइसन आय भाई, एक महिना नई होय हाबे, एक दिन हमर घर के टुरा के दाई ह घर म तो काहींच काम बुता नइए। आगी बारे बर छेना सकेले ल तो लागही कहिके मोला गोबर बिने बर जावथों कहिस। महूं ह कहेंव, सिरतोन बात ताय घर म ठेलहा रहिबे तेकर ले जा खार डाहर एकात कनी खरसी गोबर ला लेबे। ओतका ल कहेंव ताहन गोबर बिने बर चल दिस। खार म गोबर बीनत-बीनत थोड़कन जादा घाम लागिस होही तब छइंहा म बइठहूं कहिके सुकालू मन के खेत म एक ठीन बोईर रूख जागे हाबे तेकर तीर म जाके बइठगे, का भइगे भईया का पूछत हस ओला भूत धर लिस। अब्बड़ छट्टन देय, बड़े-बड़े आंखी ल छटेरे, अउ बड़ अलकरहा किसम के करजय जी, मैं ह तो हलाकान होगे रेहेंव, फेर ओतकी जुआर भगवान बरोबर एदे तीर के गांव के एक झन बइगा आवत रिहिस हाबे ओकर से अरजी बिनोना करेंव, ताहन ओहा अब्बड बेर ले फूंका-झारा लगाइस तब कोन्हों लट्टे-पट्टे बने होइस।
अब बने होगे न, अउ कोन्हों ओला तकलीफ हे का, कांही किसम के रोग तो नई हे न, तैं फरी-फरा बतान भई, मोर तीर एक्कोठीक बात ल झन लुका के गोठिया, फेर मेहा तोर शरीर ल देखथंव त मुंही ला तोर बर संसो लागथे। अतका जान टन्नक मनखे आज लिल्लीड़हा कस दिखत हस। हांस-हांस के गोठियाइया, घुमना असना कलेचुप रहिथस। बता-बात अउ काय तेला।
ओ तो सब बात बने ए गा मेहा ओकर बर हार नई मानव भई भूत धरे रिहिस छोड़ दिस। मोला सबले जादा मोर मंझला टुरा के बीमार हावई ह जियानत हे, आज ले पन्दराही होगे। अन्न-पानी तियागे रोज दिन खटिया म सुते रहिथे। उही बात मोला घुना खा डारिस। कोनजनी कोन बेरा दुश्मन के काय बिगाड़े हन ते हमन ल अरई लगाय। त कइसे लागत हे जी तोर मंझला गुड्डू ल तेमा आठो पहर खटिया म सुते रहिथे।
उकर देह तीपे रहिथे, माथा पिरात हे कथे। कतको अकन कथरी चद्दर ल ओढ़ाबे तभो ले जाड़ लागतेच हे कहिथे, अउ अन पानी के नाम ल तो लेबे नइ करय।
तब कहां-कहां लेगे रेहेस जी, एको झन ल देखाए हस धुन नहीं। भइगे ओतका दिल ल देख खाली पइसा के फंकई होतत हे। ओ बइगा करा जाबे त ओहा खरचा बताए, दूसर जगह जाबे त उहू खरचा गोठियाए। बइसगा ह आके फूंकथे तब तो बने रहिथे, थोड़को चल देय ताहन ले जस के तस।
अच्छा तहू ह बइगा-वइगा के चक्कर म परगे हस जी, भला बता तो काय खरचा अउ काय बिमारी ल बताते तेला।
बइगा बतावत रहिस कि तोर टुरा ल बान मारे देहे अउ महीना भर के करार करे हे। खरचा म कहे कि करिया कुकरा, दू शीशी मंद, अउ अब्बड़ अकन खरचा बताए। एती बर घर म एक्को पइसा नइए। कहां के पइसा ल लाके मेहा मोर लइका ल बने करिहौं, इही मोला बज्र संसो परे हे।
हत्त बइहा तैहा बतावत हस त मोला लागथे कि तोर लइका ल मलेरिया बुखार धरे हे, अउ सुन तैं काहत हसन कि मोर माइलोगन ल भूत धर ले रिहीस हे तब वोला भूत-ऊत नई धरे रिहिस हे वोहा ज्यादा घामे-घाम म किंजर दिस तेकरे सेती अकचकासी लाग गे रिहिस होही, तै बइगा-गुनिया के चक्कर ल छोड़ अउ डॉक्टर ल देखा तोर लइका अभिच बने हो जही।
तेहा सिरतोन बात ल कहिथस जी, फेर मोला तो नई लागत हे कि डॉक्टर ह बने कर दिही।
तोर जग मेहा लबारी गोठियाहूं जी भई एक बार तो चल के देख, सरकार डॉक्टर ल जाके पूछे म पइसा नई लागय।
आज तेहा भगवान बरोबर मोला मिल के मोर आंखी ल खोल देस भाई दिनेश, मेंहा बइगा के चक्कर म जाके बुड़त रेहेंव। तैं उबार लेस अब मोर लइका के डॉक्टर जगह इलाज करायेंव ते बने होगे।
संतोष कुमार सोनकर ‘मंडल’
चौबेबांधा
राजिम
Related posts:


text:
एक झन राजा रिहिस। ओ हा अपन राज म बजार लगवाय। ओखर फरमान रिहिस कि जऊन जिनिस हा सांझ के होवत ले नई बेचाही तौन जिनिस ला राजा के खजाना ले पइसा दे राख लेय जाय। एक झन मूरति बनईया करा राक्छसिन के मूरति बांचगे ओला कोन्हों नई लीन। जान-बूझ के माछी कौन खाय? पइसा दे के राक्छसिन ला कोन ले ही? सांझ किन ओ मूरति ल राजा ल लेय बर परगे। राक्छसिन तो राक्छसिन ये। राक्छसिन हा राजा ला कहिथे, ‘मोला पइसा डार के लेय हस, बने बात ए। फेर मैं जौंन कहूं तौन ला तोला माने बर परही।’
राजा किहिस, ‘मानहूं, का बात ये बता।’ त राक्छसिन कहिथे, ‘तोर तीनों रानी के आंखी ल निकार के ओमन ला जंगल डाहार खेदार दे।’ राजा बपुरा का करय? अपन तीनों रानी के आंखी ला निकाल के खेद देथे। छोटे रानी हा पेट में रहिथे। बिचारी ह कटाकट जंगल मां एक ठन पीपर रूख के तरि मां बइठे पीपर के फर मन ला बीन-बीन के खावय अऊ डबरा-खोंचका के पानी ल पिए। एक दिन ओखर एक ठन बेटा होईस। ओखर नाव राखिस बिजयपाल। ओखर बेटा हा दिन के दिन बाढ़हत गिस। एक दिन एक झन राजा हा उही सोज ले जावत राहाय। ओखर मेर ले तीर-कमान मांग लिस। अब ओ हा सिकार करे लगिस। सिकार मा जौंन मिलय तेन ला अपन दाई मन ला अऊ अपनो खावय। एक दिन ओ हा अपन दाई मन के अंधरी होय के किस्सा ला सुनिस। सुन के ओ राक्छसिन मेंर गिस। उहां जाके कहिथे, ‘अब मैं हा इंहे रहूं।’ राक्छसिन डर्रागे।
ओ किहिस, ‘पहिली तैं मोर दाई मेर जा के ओखर सोर ले के आ तब राखहूं। राक्छसिन हा चाल चले रिहिस, ये टूरा हा ऊंहा जाही त मोर दाई उहां जाही त मोर दाई हा येला बचावय नहीं, खा डारही।’ राक्छसिन के दाई के पता-ठिकाना ला पूछके बिजयपाल हा ऊहां पहुंचगे। ऊहां जा के ओ राक्छसिन ला ममादाई केहे लगिस अऊ ऊंहे रेहे लगिस। कुछ दिन बिते ले बिजयपाल हा पूछथे, ‘कस ममादाई ये छै ठन आंखी हा टंगाय हे, तेन हा काखर ये?’ राक्छसिन हा कहिथे, ‘ये हा एक झन राजा के तीन झन रानी मन के आय बेटा। तोर दाई हा ये आंखी ला निकलवा के इंहे भेजे हावय।’ ओखर ले फेर पूछिस, ‘ये आंखी हा फेर कइसे लग जही ममादाई?’ राक्छसिन किहिस, ‘एक जघा मा रोज नांवा-नांवा धान के खेत हावय ऊंहा रोज धान बोथें अऊ रोज धान लुथें। ओ धान के चाउर के पसिया मा ये आंखी ला चटका देय ले आंखी ले दिख जथे।’
अब का पूछबे- बिजयपाल हा ओ आंखी मन ला धर के ले लानिस अऊ धान के खेत मां पहुंच गे। खेत के पांच बाली ला टोर के धर लीस अऊ घर आगे। चार बाली ला कूट के भात रांधिस। ओखर पसिया मां अपन तीनों झन महतारी मन के आंखी ला चटका दिस। एक ठन बाली ला बो दिस। जब धान हा पाक के तियार हो गिस त लू के कूट-छर के रोज भात रांध-रांध के ओ मन ला खवाए लगिस।
उंखर आंखी म दिखे लगिस। धीरे-धीरे ओखर खेती किसानी बाढ़ गे। नौकर-चाकर होगे। बड़े जनी घर घलो बना डारिस। एक दिन फेर अपन राक्छसिन ममादाई घर पहुंचिस। ओ हा राक्छसिन ममादाई घर एक ठन डंडा देखिस। डंडा के बारे मं पूछिस, त ममादाई बतईस, ‘ये हा अइसन डंडा आय बेटा, जेखर हांत मां ये डंडा रही तौन हा कतको ढोर-ढांगर, अदमी ला अपन बस म कर सकत हे।’
बिजयपाल हा मऊका देख के ओ डंडा ला ले लानिस। घर आ के डंडा ला धर के बरदी के बरदी गाय, भईंस, बईला मन ला अपन घर ले लानिस। खेती-बारी, मजदूरी करईया अउ ढोर चरईया कतको आदमी मन ला डंडा के बल म ले लानिस। अब ओखर कारोबार जोरदार चले लगिस।
एक दिन एक झन राजा अईस। ओ हा अपन लड़की के बिहाव बिजयपाल से कर दिस। अपन राजपाठ तक ला दे दिस। बिजयपाल अब राजा बनगे। फेर सोचिस कि कहूं ओ राक्छसिन ला जनबा हो जही त मोला छोंड़य नहीं। तेखर ले उहू ल ठिकाना लगा देना चाही। ओ हा फेर राक्छसिन ममादाई करा पहुंचिस। दु ठन सेंदूर भरे के डबिया ला देख के पूछिस, ‘कस ममादाई ये हा का के डबिया आय?’
राक्छसिन बतईस, ‘बेटा एला झन छूबे। ये डबिया मां तोर दाई अऊ मोर जीव हे। डबिया ल खोलते साठ हम दूनों झन महतारी-बेटी मर जबो बेटा।’ एक दिन बिजयपाल हा कलेचुप ओ डबिया मन ला धर के ले लानिस। जइसे ओला खोलिस ओ राक्छसिन महतारी-बेटी मन मर गें। अब बिजयपाल अपन बाप मेर पहुंचिस। अपन परचय दिस। बाप-बेटा एक-दूसर ला पोटार के मिलीन। बाप के राजपाठ ह घलो बिजयपाल ला मिलगे। अब का पूछबे? ओखर दिन सोन के अउ रात चांदी के होगे।
कहिनी उरकगे, मने-मन येखर अरथ समझव। अंधरी के बेटा सहिक तुंहरो भाग जागे।
-विट्ठलराम साहू ‘निश्छल’
मौंवहारी भाठा
महासमुंद (छ.ग.)
Related posts:


text:
दुकान कोनो भी जगा राहय गिराहिक पहुची जथे। प्रचार प्रसार के जमाना हे तभे तो दिल्ली बम्बर्इ के दुकान के पता ल रइपुर के टी बी म देखाथे। पचास प्रतिशत डिस्कांउट अउ एक के संग एक फ्री स्कीम म तो मरघट के दुकान म मन माड़े भीड़ पेले परथे। चार ठन घर बसिस ताहन दुकान खुलत देरी नइ राहय। दुकान बनिस ताहन उधारी मगर्इया के आवत देरी नइ राहय। दुकानवाला घलोक कम नइये, एक के एक्कइस दाम लगाथे। बजार हाट म सही दाम म सही माल खरीदना सबाके के बस के बात नोहय। बनिया जानथे गिराहिक ल कतका बताना हे अउ कतका म बरोना हे। फेर मोल भाव करइया तो ब्रम्हा के बेटा अउ बनिया के बाप ए लेदे के भाव पटार्इच लेथे।
इही मोल भाव के चक्कर म मै दुकान नइ जावं अउ चली देथव त ठगा के आथवं।
एक दिन आधा रात के मोर के मितान के फोन आइस किथे- मितान काकी हा अबक तबक जवर्इया हे। मे एकसर्वा मनखे कति कति काय काय करहा। मोला तो कुछू समझ नइ आवथे। तै झटकुन आ जते त कहु कोती लेगे लाने म सोहलियत हो जतिस।
मितान ह फोन करे रिहीस नही काहत घलो नइ बनिस। खभर पाके तुरते रेगेवं। मोर पहुचत ले फुलदार्इ भगवान घर रेंग दे रिहीस। मितान ह नानपन ले अपन दार्इ ल काकी काहय। बपरी फुलदार्इ ह मोला बड़ मया करे। जब जाववं तब अंगना म पहुचाववं। आजो अंगना म पहुचा गेव। फरक अतके रिहीस कि आगु काम बुता करत पहुचाववं अउ आज बांस के चइली म सुते चार हांथ तिखा ल ओड़हे हे। बोटबोटए आखी ल पोछत मितान संग ओकर काकी के आखरी दरस करेव।
जेन फुलदार्इ के खांद म चड़ के गांव गली ल किंजरवं। उही महतारी बरोबर फुलदार्इ ल आज हमन अपन खांद म बोह के मरघट अमराबो। लेगे के फुलदार्इ के आखरी दरस करे बर पुरा गांव उमड़गे। थोरके म मितान मोर तिर म आगे किहीस चलना मितान अंतिम संस्कार के समान लाने बर जाबो। मै केहेवं सब सोधर ल छोड़ के तै कहा जाबे मितान मिही नेंग जोग के समान ल नान लेथवं। मै सोचत रेहेव दुकान गाव म होही फेर उहा तो मरघट म दुकान खुले राहय। किराना दुकान के समान ल घर पहुच सेवा सुने रेहेव फे उहा तो मरघट पहुच सुविधा रिहीस। एक तो जिनगी म कभु दुकान गे नइ रेहेव अउ जाबो करेवं त मरघट के दुकान।
दुकानदार ह अंतिम संस्कार के समान ल दुकान म सजाए हमर दुख ले बेमतलब अपन मन पसंद गाना बजावत बइठे रिहीस। आसु ल पोछत मै दुकान डहर बड़हेव त दुकानदार के चेहरा खिलगे काबर कि ओला गिराहिक मिलगे। दुकानवाला के किस्मत घलो अजिब हे गांव म मनखे मरथे त ओकर धंधा पानी चलथे। सुत उठ के दुकानदार ह भगवान के पुजा पाठ करके बोहनी अगोरत होही। भगवान तो सबके सुनथे ओकरो सुनत होही। आज ओकर किसमत रिहीस कि फुलदार्इ के दिन पुरे रिहीस तेला भगवाने जाने। मरघट म मुर्दा जाथे त ओकर दुकान चलथे। दाना पानी तो सबो के लिखे हे। मरर्इया घर चुल्हा नइ बरय अउ दुकानवाला के बार्इ ह तेलर्इ बइठथे।
गर्मी के महिना आय बेरा घड़ी घड़ी चड़हत रिहीस। लकर धकर समान के नाव ल बताएव। सबो समान ल निकाल के मड़ा दिस, मै भले पहिली बार समान ले बर गे रेहेव फेर ओकर तो रोज के उही काम आय। एको ठी समान के भाव नइ पुछेव। दुख के बेरा म काए भाव ताव करतेवं। सबो के एकÎा दाम पुछेव अउ पइसा देके समान धरे आगेवं। रद्दा भर दुकाने के बारे मे सोचत रेहेवं। कहु ये दुकान मरघट ल छोड़ के बिच बजार म होतिस त का होतिस।
दुकानवाला मन दुकान के दुवारी म ठाड़हे गिराहिक मन ल गोहार पारतिस- आवा... आवा... अंतिम संस्कार के समान ले लव, सस्ता ले सस्ता, छांट के लेला मोल भाव करके लेला। दस रूपिया जोड़ी कफन के कपड़ा, पांच म छै पाकिट सुंगध वाला अगरबत्ती अउ सबो समान ल मोरे दुकान म लिहा त एक घइला फोकट म। बने करे हे बपरा ह मरघट म एक बोलिया दुकान खोल के दुखी दंडी मन ल बजार के झमेला तो नइ होवे। काकरो घर कोनो बितही त ओकर समान बिकही।
मने मन गुनत समान धरे मितान तिर गेवं त चिता रचागे रिहीस। सबो कोनो ओरी ओरी फुलदार्इ ल पानी देवत रिहीस। महु पांच मुठा पानी देवं अउ पांलगी करेव। मनखे कतको गरीबहा होवे फेर रिती रिवाज तो रिती रिवाज होथे। मितान अपन रिती रिवाज ले फुलदार्इ ल आगी दिस। सबो झन घर डहर लहुटेन। फुसुक-फुसुक रोवत मितान ल दिलासा देवत केहेव कि आना जाना तो सबो के लगे हे मितान तोर मन ल निच्च्ट अंधयारी म झन बुढ़ोबे। फुलदार्इ ह अब तोर कुटुम के देव धामी म जा मिंझरगे। उप्पर ले तोर बर सदा असिस बरसाही।
मोर एक मन तो मितान संग दुख म बुड़े रिहीस अउ दुसरर्इया मन रही रही के ओ दुकान वाला डहर जात रिहीस। ऐती फुलदार्इ के चिता के लकड़ी बरीस वोती दुकानवाली के चुल्हा गुंगवागे। मितान घर अब कोन जनी के दिन ले जेवन नइ बनय। अउ वोकर घर दार भात के हडि़या चड़गे। दुनिया के अइसन मरम ल मै पहिली बेर अनुभव करेवं। बिधाता ह सबे के सुध लेथ। कोनो ल दुख देथे त कोनो ल ओकर ले सुख देथे। सिरतोन कहवं त जिनगी ले जिनगी ला जोड़े हे बिधाता हा।


text:
ऐ दाई ते हरह सुने हस का वो?
काय रे?
ऐती वोती चारों कोती, ‘स्वाइन फ्लू’ है बगरत हावय
काय फूल रे? बने तो हे रे!
फूल बगरत हावय त चारो कोती बने ममहाही वइसने आजकल पढ़े लिखे मन घलो कचरा ल जम्मो डाहर फेंक देथे अउ हमन अनपढ़ होके घलो घुरूवाच म डारथन।
नहीं दाई, फूल नहीं वो ‘स्वाइन फ्लू’
एक ठन वाइरस हावय तेन ह सब झन ला अपन बस मा करत हावय, अउ मारत हावय।
आदमी-औरत मन एक दूसर ल अपन बस मा करथे तेला सुने रेहेंव ऐ काय नवा जिनिस ये रे?
हत्त रे टूरा, तहूं हर,
अपन बस मा करके मारथे थोड़े रे, अपन मन ले वोला नचाथे बस।
नहीं वो, तैं हर काहत हस तेन चीज नोहे ए हर।
अच्छा सुन- अब बाहिर डाहर जाबे त, नाक मुंह ल बने तोप ढांक के जाबे। नहीं तो बीमार पड़ जाबे।
ऐ टूरा ह कइसे गोठियाथे वो। बाहिर कोति बइठबे त ढाकबे नहीं त बस्साही नहीं रहे? सब झन ढाकथें।
नहीं वो ते हर कांही ल नई समझस। मैं काहत हाववं कि घर ले बाहिर निकलबे त नाम मुंह म चेंदरी बांध के निकलबे, समझेस अब?
नहीं त ‘वाइरस’ ह दूसर के शरीर ले तोर म अमा जाही। अच्छा त अइसे कह न कि ए वाइरस ए। कोनो भूत के नाम हवय, तभे तो शरीर म अमाही।
ते चिंता झन कर रे, हमर गांव के बइगा हवय न तेन हर सबो भूत मन ल भगा देथे।
हां कुकरा-बोकरा भर दे ल पड़ही।
अरे दाई! ते हर निचट भोकवी हवस वो।
ते अइसने कर, ते धरेच ले बाहिर झन जा समझे अब।
अरे टूरा ते हर नई समझस रे। ये भूत-परेत मन तो घर मां घुसरे रहिबे तभो ले अमा जाथे रे। ये तो हवा ये रे। अउ हवा तो सबे डाहर होथे रे।
हव दाई अब ते ठीक केहेस वो। जेन हवा हर पहली सब झन ला जिंदगी देवत रीहिस हे आज तेन ह सब झन के जिंदगी ल लेवत हे।
आज हमर सबले बड़े बैरी इही हवा हावय वो।
ये हवा हमर बैरी बनगे वो। हवा हमर बैरी बनगे।
रजनी देवांगन
झारसुगुड़ा
Related posts:


text:
बाल लेखक सार्थक के कहानी : संगवारी
बोड़रा नाम के गांव रिहिस जी। उहां दू झन संगवारी रिहिस। एक के नाव बल्लू, दूसर के नाव स्याम। दूनो संगवारी जब समे मिलय, सनझाती बेरा, घूमे बर जाये। बल्लू अनपढ़ गंवार रिहीस, फेर सरीर ले बढ़ तगड़ा। दूसर कोती स्याम पढ़हे लिखे रिहीस, फेर सरीर ले कमजोर। एक दिन, सांझकुन जावत जावत दूनो झिन गोठियावत रिहिस। स्याम किथे – गनेस चनदा मांगे बर काली गांव के लइका मन आये रिहीन जी। में कहि पारेंव, बल्लू जतका दिही ततके महूं देहूं कहिके। मे जानत हंव, तोर मोर हैसियत एके बरोबर हे, ते उही ला धियान राख, चनदा देबे। बल्लू कथे – तोर करा मोर ले जादा हे स्याम भई ….. हांसिन दूनो झिन …..।
दूसर दिन संझाती फेर निकलीन, बाते बात म चनदा के बात फेर निकल गे। स्याम हा बल्लू ला गारी देवत रिहीस के – अतेक चनदा काबर दे हाबस। बाते बात म बात बाढ़गे। दूनो के बीच मनमुटाव होगे। नानुक बात बर, अतेक दिन के दोसती टूटगे।
अभू दूनो संगवारी अकेल्ला अकेल्ला घूमे बर जाये अऊ अकेल्ला अकेल्ला बूता काम करे। दूनो के खेत घला एके जगा…। फेर बोलचाल आना जाना चुमुक ले बंद ……। एक दिन स्याम ला कुछ मनखे मन, बाते बात म मारन लागीस। बल्लू देख के घला, छोड़ाय बर नी गीस। दोनो के दुसमनी अऊ बाढ़गे।
एक दिन बल्लू के खेत ला, पटवारी नापे बर आगीस। सरकारी भुंइया ला जबरन कबजियाके खेत बना डरे कहिके, पटवारी हा, बल्लू ला चमकाये लगीस। बल्लू घर अइस, फिकर म, बिमार परगे। चार दिन ले ले जादा होगे, खेत नी गीस। खेत के पानी अटागे। धान पिंवराये लगीस। स्याम के बई ले नी रेहे गीस। ओहा, बल्लू के, खेत नी आये के कारन पता करीस। ओला पता चलीस के, बल्लू बिमार हे अऊ बिमारी के कारन पटवारी आय। स्याम ला बतइस। रात कुन सपना म स्याम ला, बल्लू के नान नान नोनी बाबू के चेहरा, कलपत दिखिस। रात भर सुत नी सकीस स्याम। बिहिनिया, पटवारी करा जाके ओला गलत सरवे अऊ नापा जोखा करे बर धमकइस अऊ किहीस के, तुरते बल्लू घर जाके, अपन गलती बर माफी मांग। अपन खुदे, ओतकीच बेर, अपन खेत के सकलाये पानी ला, मेड़ फोर के, स्याम के खेत मा पलो दिस। पटवारी घला, बल्लू घर जाके, माफी मांग डरीस। दूसरइयाच दिन, बल्लू ला स्याम के उपकार के पता चलगे। बल्लू अपन गलती बर माफी मांगिस। बल्लू ठीक होगे। खेत चारेच दिन म हरियागे। इंकर दोसती घला फेर ले पोट्ठ होगे ……।
सार्थक देवांगन
सार्थक ह कक्षा छठवीं म पढ़थें अउ वरिष्ठ साहित्यकार हरिशंकर देवांगन जी के पुत्र आंय। इंखर पता हे 230/2 W. R.S कालोनी, रायपुर.


text:
टेंशन वाली केंवटिंन दाई 1
‘ए दाई भालो आहे।’
‘अरे बंगाली बाबू, भालो हे, सुग्घर हे। रिटायर होएके बड़ दिन बाद बाबू तोला इंहा के सुरता आइस। तोर बाल, बच्चा मन कहां रथें, अउ तैं कहां रथस।’ छोटे रउल लाइन के धमतरी टेसन म चना मुर्रा, लाड़ू बेचवइया केंवटिन दाई ह एक बेर म बड़ अकन चीज पूछ डारिस।
‘हम सब उधर कोलकाता में रहता। बेटी ससुराल में और बेटा अपुन के पास रहता। पोता, पेती सब रहता।’ बंगाली बाबू एक संसा में सब बता डारिस।
‘अपन आ रहा, तुमको कल रायपुर ले जाएगा।’
‘केंवटिन दाई- हमर बड़ भाग ए बंगाली बाबू।’
केंवटिन ह राजिम ले बिहा होके धमतरी आए रहिस ओई समय ए टेशन ह बने रहिस अऊ कुछ दिन बाद ए छोटे रउल लाइन म रउल गाडी चले लागे रहिस। बिहा के बाद 5 बच्छर तक गांव म किंदर-किंदर के चना मुर्रा, लाड़ू बेचिस फेर टेशन के चहल-पहल देख के केवटिंन ह अपन समान बेचे बर स्थाई ठिकाना ऐला बना लिस। आज 55 बच्छर होगे ओला टेशन म अपन समान बेचत। सब ओला चिनथें, पहचानथें ओहा टेशन वाली केवटिंन दाई होगे हे। अब उमर भी पचहत्तर के होगे हे।
धमतरी बस्ती म ओकर सियान, बेटी, बेटा, बहू, दमाद, नाती, पोता, सब रथें। सियनहा ह जाल अऊ चोरिया लेके रोज मछरी मारे चल देथे। अऊ संझा ओला हाट, बाजार म बेंचथे। नई बेचाय त रांध के सब परिवार मिलके खाथें। बड़े बजार के दिन रात के मंद पीथे अऊ चुपेचाप जाके सुत जाथे। अन्जान मन ल पता नई चलै कि सियनहा केवटा ह मंद पीए हे। सियनहा ह अस्सी बछर के होवत हे तभोले पानी देखके मछरी के लोरस म भुजा ह कोतरी कस फरकथे। केंवटा अऊ केंवटिन के शरीर ह अभी भी पोठ हे। केवटा के देंह ह घाम म अऊ केंवटिन के देंह ह आगी म सीझगे हे। पोठ देंह ह करिया-करिया तेल चुपरे कस चिक्कन चमकथे। जुन्ना आदमी के पोठ होड़ा ए।
धमतरी टेसन बने के कुछ बछर बाद बंगाली बाबू ह टेशन मास्टर बनके आए रहिस। पूरा चालीस बछर इंहा ऐके जगा नउकरी करके रिटायर होये रहिस अउ परिवार सहित अपन देश चल दे रहिस। पन्द्रा बछर बाद लहुटिस त सब तीर भेंट करिस।
दूसर दिन बिहन्ना के रेलगाड़ी में रैपुर जाये बर केंवटिन अपन दुकान के समान लेके निकलिस। संग म बड़का नाती भी रहिस। अपन चना, मुर्रा, लाड़ू के पसरा ला बगरा के नाती ल दुकान चलाए के हिल्ले लगाके टेशन मास्टर के कमरा के बाहिर एक बेंच म केंवटिन बइठगे। रउल गाड़ी छूटे के पहिली बंगाली बाबू आ गिस। केंवटिन ल देखके बोलिस ‘दाई आगे हस।’
‘हाहो बंगाली बाबू।’
डब्बा म बइठे बर दाई ला बंगाली बाबू बलाइस त। दाई हरउल के डब्बा ल माथा नवा के परनाम करिस फेर जै हो रउल देवता बोलिस अऊ गाड़ी म चढ़िस।
दाई ल पचपन बछर होगे टेशन म अपन दुकान चलात। कभू रउल गाड़ी म नई बइठे रहिस लकठा जाके रउल ल छूके जरूर देखे रहिस। डब्बा भीतर बइठे दाई ह सबे सवारी मन ला धान लगा के देखिस फेर डब्बा के बाहिर दुनो कती के खिड़की ले देखे लागिस।
घर-द्वार, खेत-खार, नदिया-नरवा, रूख-राई सब नहाकत गिस। पहिली बार गाड़ी म बइठे दाई ल ऐ छोटे लाइन के गाड़ी ह जोरहा भागत हे लगिस। जहां गाड़ी रूकै किसिम-किसिम के आदमी चढ़ै, अउ उतरैं गाड़ी ह अतका जोरहा भागत हे तभो ले कई सवारी मन ओला भंइसा गाड़ी कइके हासैं त दाई ल अचंभो लागै।
टेशन नई रहै तभो कई जगहा गाड़ी रूकै अउ सवारी मन चढ़ै, उतरैं। एहू बात ह दाई बर अचंभो वाला रहिस। अउ सबले ताजुब तब होवै जब गाड़ी के स्टाफ ह सड़क आवै त उतर के फाटक ल बंद करै तभो सड़क के चलवइया सबे गाड़ी वाले मन बरपेल्ली गाड़ी के आगू ले रउल लाइन ल नहांकैं। गाड़ी जब फाटक ले आगू बढ़तिस त गाड़ी के स्टाफ ल फाटक खोल के गाड़ी म बइठै।
जब रैपुर शहर भीतर गाड़ी ह पहुंचिस त सहीं म ओकर जोरहा चाल ह भइंसा गाड़ा कस होगे। गाड़ी कतको चिचियावै रिरियावै तभो ले रउल लाइन तीर ले अप्पत भइरा आदमी मन नई तियात रहिन। कई जगहा तो डरेबर ह ओमना ला भइंसा बइला जिनावर कस हंकालै त ओमन तिरयावै।
रैपुर टेशन हबरते सवारी मन भिरभिर ले पलेटफारम म उतरिन अउ छोटे लेन के छोटे डब्बा वाले गाड़ी ह सफ्फा खाली होगे।
बंगाली बाबू ह ओला एक ठन टिकट दिस अउ कहिस ‘संभाल के रखना। स्टेशन में सब तरफ घूमना पर टिकट किसी को देना नहीं हम लोग शाम को आखरी गाड़ी से वापस जाएंगे। तब तक आफिस में मेरा काम हो जाएगा और मैं वापस आ जाऊंगा।’
बंगाली बाबू रउल आफिस कति चल दिस केंवटिन दाई ह पहिली तो ओइ लंग ठाढ़े-ठाढ़े चारों कती ल देखिस ओकर बर सब कुछ नवा रहिस।
ए छोटे लजाइन के पलेटफार्म म राजिम अउ धमतरी के सवारी मन रोज गाड़ी जगहा ह रद-बद हे। कई जगहा के भितिया कुरिया मन बिन पोताई के करिया-करिया दिखत रहिन। दाई ल ए छोटे गाडी क़े चढ़वैया-उतरवैया मन कमजोरहा लागिन। लगत हे रउल सरकार भी ह अइसनहे मानथे तभे तो ऐती के हालत ह गरूवा कोठा कस हे।
दाई ल दूरिहा ले बडे लाइन के पलेटफार्म ह जगमग चकमक दिखत रहिस। धीरे-धीरे दाई ह ओती गईस। पूरा टेशन भर खमखम ले आदमी च आदमी दिखिन। ओतके आत हें ओतके जात हें। न भीड़ कम होत हे न अवइया-जवइया मन थिरकत हे। मेला-ठेला ले ओपार हावै। सब कती चिहरी परत रहिस। गाड़ी के आवाज, सवारी मन के गोठ बात अउ ठेला वाले मन के अपन समान बेचे बर हांका पारे कस चिल्लाई सब्बे ह मिझरगे रहिस। सबे रउल लाइन म बड़े गाड़ी, सबे पलेटफार्म म सवारी, दुकान अउ सरग निशेनी लोहेच लोहा। लोहा के गाड़ी, लोहा के सरग निशेनी, लोहा के छत, लोह के कुर्सी, अउ एकरे खंबा।
केंवटिन लंग आठ घंटा के समे रहिस। टेशन के महंगा चहा ह ओला नई मिठाइस पंचूहा लगिस। ओकर लाइक खवई जिनिस नई दिखिस। दार, भात, चना, मुर्रा, लाड़ू, कुछु नई मिलिस। सबै पलेटफार्म ल घूमत ओहा टेशन ले बाहिर निकले के दुवारी ल जान डोर रहिस।
डर-बल करके टेशन ले बाहिर निकलिस। हल्ला ले थोड़ अकन शांति मिलिस। बाहिर चउक तीर पहुंचिस तहां आटो, जीप, कार, सबे गाड़ी के शोर होवे लगिस, ऐमन के आवा जाही म सड़क पार करना मुसकल रहिस। ओपार एक ठन होटल के गंजा-गंजी मन दिखिस ओहा समझगे इहां पेट भरे लाइक जिनिस मिल जाही। सड़क नहाक के जइसने होटल दुवारी तीर हबरिस अपन खांधा म पटकू डारे एक झन लइका ह पूछिस ‘आ दाई, दार-भात खाबे।’
‘हाहो बाबू’
(शेष अगले अंक में)
डॉ. सीतेश कुमार द्विवेदी
पानी टंकी के पास,
पारिजात एक्सटेंशन बिलासपुर


text:
आऊटसोरसिंग
मंगलू अऊ बुधारू खुसी के मारे पगला गे रहय। लोगन ला बतावत रहय के, हमर परदेस के किरकेट टीम ल रनजी टराफी म खेले के मउका मिलगे। गांव के महराज किथे – ये काये जी ? एमा खुस होये के काये मतलब हे ? सरकार ल खुस होना चाही। किरकेट के समान बेंचइया अऊ खेलइया ल खुस होना चाही। बुधारू कहत रहय – हमर बेटा मन कालेज के बड़े किरकेट खेलाड़ी आय, ऊंखर खेल ल देखके, ऊंखर चयन, परदेस के टीम म होवइया हे। समारू किथे – निचट भकला हो जी तूमन। नानुक सरकारी कालेज, जिंहा खेले के सुभित्ता एक डहर, पढ़हे के सुभित्ता तको निये, तेमा पढ़हइया ल, कोन बड़े जिनीस नाव अऊ काम मिल जही ? कोन ओकर खेल ल देखके, मोहा जही तेमा ? मान लो कन्हो मोहाइचगे, त ये रनजी – फनजी टराफी बर मेच खेले ले का होही ? मंगलू जवाब दीस – तूमन ल कहींच समझ निये खेलकूद के। तूमन जिनगी भर नांगरजोत्ता के नांगरजोत्ताच रहू। अरे उंहा बने खेलही त, आई. पी. एल. के कन्हो टीम मालिक के नजर में नी आही जी ……।
कभू बाप पुरखा सुने नी रहय समारू, पूछ पारीस – ये आई. पी. एल. खेले ले काये होही ? मंगलू किथे – जिंहा एकेक रन बनाये के अऊ टीम म सिरीफ नाव लिखाये के, बड़ पइसा मिलथे कथे बइहा………….उही आई.पी.एल.आय। बिहान दिन मनडल बने बर, गांव म बइठका सकलागे। जम्मो झिन अपन अपन लइका ल किरकेट खेले बर भेजे लागीस। खुडवा, खो-खो, गुल्ली-डंडा सब नंदागे।
गरमी छुट्टी बिता के बड़े गुरूजी अइस त इहां के नावा चरित्तर ल देखके पूछीस – कस जी, तुंहर लइका मन के नाव परदेस के रनजी टीम म आगीस, अऊ हमला कहीं जनाबा तको नि करेस। बुधारू किथे – निही, अभू कहां आहे गुरूजी। अभू टेम लगही तइसे लागथे। गुरूजी पूछीस – त किरकेट के नाव ले खरचा करे बर, रनजी टीम चुनइया मन तूमन ला पइसा दीस होही न …..? मंगलू मुड़ी गड़िया के धीरलगहा किथे – तहूं अच्छा गोठियाथस गुरूजी, अपने मारे बांच लेले त हमन ल दिही। गुरूजी फेर पचारिस – त सरकार डहर ले, किरकेट बर या कनहो अऊ बूता बर, फोकट म पइसा बांटे के जोजना चलत होही …? बुधारू किथे –गुरूजी घला, बड़ मजाक करथे गा……, अभू चुनई थोरेन आहे गा, तेमे फोकट देवइया मन आही ? इहां पइसा धरके, रासन कारड म, चऊंर नि मिलत हे….. फोकट म कोन दिही … उही मन रात दिन खांव खांव करथे।
गुरूजी पूछत रहय – बता मंगलू, रामू के लइका काये पढ़े हे ? मंगलू जवाब दीस -ओ हा कालेज पढ़ पुढ़ा के बइठे हे गुरूजी, अपन उनवरसिटी म अव्वल रिहीस। गुरूजी फेर पूछीस – अऊ होशियार सिंग के लइका ? समारू किथे – वो काला पढ़ही गा, ले दे के कालेज पूरा करीसे।
गुरूजी फेर पचारिस – त नउकरी कोन ल मिलीस। बुधारू किथे – होशियार सिंग के लइका ल। गुरूजी फेर परस्न करीस – काबर मिलीस ? मंगलू मुड़ी डोलावत किहीस – ओला नि जानों गुरूजी। गुरूजी भन्नाये रहय – अब तैं बता बुधारू, दुलारी के नोनी काये पढ़े हे ? बुधारू किथे – वा …. नि जानबो गुरूजी। बिचारी भउजी हा, कुटिया पिसिया करके नोनी ल नर्स बई बने बर लिखइस, पढ़हइस। गुरूजी किथे – फेर का होइस ? ओला तो अपन कलेज म सोन के मेडल घला मिलीस का ? बुधारू किथे – वा …. गुरूजी, सब्बो बात ल जानथंव में। उही मेडल के भरोसा, नोनी हा सहर के परइवेट हस्पताल म नउकरी घला करथे। गुरूजी पचारिस – अऊ तोर परोसी परदेसिया के नोनी ? बुधारू किथे – ओहा सरकारी हस्पताल म नउकरी करथे। गुरूजी किथे – अरे मुरूख, दुलारी के नोनी के परइवेट असपताल म सोसन होवत हे, अऊ परदेसिया के गदही टूरी सरकारी अस्पताल म मजा मारथे। अब तूहीं मन बतावव, एकर काये अरथ हे ? कन्हो समझिन निही। समारू किथे – तिंही बता गुरूजी …. काबर बेंझावत हस। गुरूजी बतावन लागीस – बेटा तैं छत्तीसगढ़िया अस, तोर भाग म सिरीफ दूसर के गुलामी, सोसन ….. लिखाहे। तोर लोग लइका, जेन दिन कमजोर अऊ अकछम रिहीन तेन दिन तक, लुका लुका के, बाहिर के मनखे मन ल, इहां नउकरी दीन। अभू तुंहंरों लोग लइका मन, बाहिरी मन ले जादा सकछम अऊ सजोर होगीन, तेकर सेती, बाहिरी मन ल भरती करे खातिर, नियम पास करे बर परगे। इही ल येमन आऊटसोरसिंग कहि दीन। जम्मो झिन के कान खड़े होगे, कलेचुप सुनत हे। मंगलू पूछीस – ये आऊटसोरसिंग काये गुरूजी ?
गुरूजी बतइस – एकर मतलब, इहां के सोर्स ल, इहां ले बाहिर करना, अऊ इहां के मनखे मन ला, इहां के सोर्स ले दूरिहा देना आय। गुरूजी सरलग केहे लागीस – लइका मन किरकेट खेलही, रनजी टीम म चयन हो जही, आई. पी. एल. खेले ल मिल जही, अऊ तुंहर घर पइसा के खजाना आ जही, सोंचत हव तूमन ? मुरूख हव जी। जेन समे रनजी टीम के चयन होही, तुंहर नोनी बाबू के कन्हो कका बन के आगू म ठाढ़ नी रही, हां नाव कटवाये बर जरूर हमरे कन्हो बड़े भई, आगू खड़े मिल जही। हमर परदेस के रनजी टीम म, एको छत्तीसगढ़िया नी चुने जा सके, यहू मा पूरा आऊटसोरसिंग चलही।
बुधारू किथे – गुरूजी, तैं कहत हस तेमें सचाई हे, फेर हम छत्तीसगढ़िया मन, जब लड़ भिड़ के अपन बर परदेस बना सकत हन, अपन राज लान सकत हन, तब का हमन अपन टीम म अपन लइका के चयन नि करवा सकबो ? गुरूजी पूछीस – कोन कथे तूमन अपन परदेस बनवाये हव कहिके, अऊ कोन कथे तुंहर राज चलत हे कहिके ? तोर गांव के मुखिया कती आय …? तूमन अपन लइका ल मासटरी के या नर्स बई के नउकरी देवा नी सकत हव, अऊ बात करथव …….। रिहीस बात तुंहर मेहनत ले परदेस बने के ? तूमन तो अपन भाखा तक ल राजभाखा नि बनवा सकत हव, अतेक बड़ परदेस कइसे बनवा डरहू ? समारू हांसत किहीस – ओकर बर तो आयोग बनाये हे सासन। गुरूजी किथे – आयोग के काये माने हे तेमा, इहां बइठने वाला ल लालबत्ती धरा के ओकर मुहूं ल टोनही कस धर देथें, जब तक खुरसी म रिथें मुहूं तोपायेच रिथे। अब तो उहू दिन बादर दूरिहा निये बेटा, जब तुंहर राजभाखा आयोग म, दिल्ली के मनखे आके बइठही, अऊ केहे जाही, इहां के मनखे म जोग्यता निये, तेकर सेती आऊटसोरसिंग करे गे हे………..।
समारू पूछीस – त अब काये करे जाये गुरूजी ? गुरूजी उपाय बतावत किहीस – ये समसिया ले दू तरहा ले निपटे जा सकत हे। पहिली ये के, अपन नाव ल, छत्तीसगढ़ के भुंइया ले कटवा दव। गुरूजी चल गे हे कारे ….फुसुर फुसुर गोठियाये लागिन सबोझिन …..?
बुधारू किथे – समझेन निही गुरूजी ? गुरूजी जवाब दीस – मोर केहे के मतलब ये आय के, अपन आप ल बहिरी मनखे बताहू तभे, तुंहर लइका मन के नउकरी लगही, रनजी टीम म खेले बर मिलही, उही बहाना आई.पी.एल. म जाही, तभे तहूं मन मंडल बनहू, अऊ इहां के राज पाठ घला समहालहू। दूसर उपाय बड़ कठिन आय। किटकिट ले मुठा बांधत मंगलू किहीस – कतको कठिन रही, अपन लइका लोग के खातिर वहू कर लेबो। गुरूजी बतइस – त अभू ले, जऊन खांधी म बइठे हव, तेला पोट्ठ बनावव, ओमा आरी झिन चलावव, निही ते, नकसानी झेलत रहिहौ, अऊ दूसर मन, मजा ले ले के अमरबेल कस चुंहकत रही तुंहर लहू ल, अऊ तूमन, धान के कटोरा धरे, दाना दाना बर लुलवावत किंजरत रिहू….., कहत कहत गुरूजी पट ले गिरगे, परान निकल गे…..। कोन जनी अऊ का बतातीस ….. गुरूजी चल दीस। फेर कन्हो ऊंकर एको बात ल नि मानिस …। कतको झिन अभू घला अपन आप ल छत्तीसगढ़िया बता के अपनेच नकसानी करे म लगे हाबें, अऊ कतको झिन थोरकुन लालच म फंस के, अपने गोड़ म पथरा कचारत, इहां ले आऊट होये के अगोरा करत हे ………।
हरिशंकर गजानंद देवांगन
छुरा


text:
मंगलू ह कभू कभार आके मोंगरा के हाल चाल ले ल आवय, त मोंगरा ह कहय, में बड़ सुख मं हवंव भइया, तोर असीरवाद ले मोला कोनों दुख तकलीफ नइये।
मंगलू इही गोठ ल केतकी ल सुनावय। उहू मने मन गदगदा जावय, के मोर मोंगरा ह बने रइथे। बिहाव बाद ले फिरन्ता ह बने मनखे होगे हावय।
फिरन्ता अपन करिया जिनगी ल उजराय बर बड़ कोसिस करय। फेर ओमा परे दाग ह निच्चट रसगे रहय। चन्दा के दाग ह ओखर कलंकी के चिन्हारी आय। अइसने दाग के परते मनखे ह कलंकी कहाथे। फिरन्ता ह अपन निचहा धन्धा ल छोड़े बर बड़ कलकुत करय। फेर पइसा के मोह, अफीम गांजा के भक्कम कमइ पुचकार के राखे रहय। फेर ओमा ओखर बढ़ती नइ होइस। कभू अइसन बेरा आ जावय के घर के धान ह पयार मं मिल जावय।
मोंगरा ल खुस करे बर फिरन्ता ह किसम किसम के कोसिस करय। वोला यही डर लगय के ओला झिन सोर मिल पातिस मोर निचहा धन्धा के। मंगलू ले घला भेंट होवय त फिरन्ता ह परतीत देवाय के थोर दिन मां कोनों छुटपुट रोजगार धर के बइठ जाहूं। मोंगरा ल एकर पता नइच लागय।
मंगलू ह फिरन्ता के गोठ ल सुनके मने मन खुसी होवय अउ सोचै के मनखे मन गुनते रहिथें के हमर बढ़ोतरी होवय। फेर येला कोनो नइ जानय के हमर जिनगी मां कब बढ़ोतरी आही, अउ कब गिरे के दिन। एकरे ले सुख अउ दुख ल संगी कइथें। दुख के डबरा ह जब सुख के स्रोत लेथे, त मनखे ह सुख के स्वांसा लेथे, सोझ रद्दा नेंगथे। दुख के पहार ह जब्बे उप्पर टुटथे त ओह चरमरा जाथे, नेक अउ बद जम्मे ल भुला जाथे।
‘मेंह भटकत हावंव नउकरी बर अउ फिरन्ता ह बिलबिलावत हे सुघ्घर जिनगी बर। कहूं जीत त कहूं हार। मोर बांटा मां त हार ह परिस, फेर हिम्मत ह अभी ले नइच टुटिस हे।’
सोनिया ह मांचा मां पचगे रहय। अधपकवा ह बड़े जानी घाव होगे रहय। मांचा मां परे परे ओ फूल दिन दिन कुम्लावत जाय। फिरन्ता ह सोनिया के दवइ दारू मां मंगलू के मदत करत रिहिस। मोंगरा ह एक दू दिन के आड़ मां आके सोनिया ल देख जावय।
सोनिया के दवइ दारू ह बने चलत रहय। मंगलू के दिन ह वइसने रेंगत रहय। ओह रतिहा मांचा मं सुतै फेर बिहिनिया उसनिंधा असन दिखे। ओखर मूंड़ी उप्पर गिरस्ती के बवाल ह चढ़े रहय। कतको बेर फिरन्ता ह मंगलू के मदत करे बर कोसिस करिस फेर मंगलू ह मूंड़ी फेर लेवय। दुख दिन मां मनखे अपन कहइया मनले दुरिया जाथे। गरीब के संगी कोनों नइ बनै। फेर कोनो कोनो मनखे ह बढ़ मयारुख होथे। दूसर के दुख ल जानथे। ओमन दुख मां अपन पराया के चिन्हारी नइ राखंय। नता गोता के इही बेरा त पहिचान होथे। नता एखरे बर त जोरे जाथे के एक दूसर के दुख सुख के संगी बनय। फेर अइसन मनखे थोरके रइथें।


text:
संगी हो जोहार लओ
हमर पटवारी भईया हा जम्मो जमाना ला सुधारे के ठेका ले डारे हवय अपन परन के एकदम पक्का हवय,"परान जाये पर बचन न जाये तईसे,एही सुधारे के बुता मा कईयों बेर मार खा डारे हवे पर सुधरे नहीं,एक घांव हमर गांव मा राजीव दीक्षित आये रिहिसे,स्वदेशी आन्दोलन चलावे, तौन हा बता डारिस के बहुराष्ट्रीय कम्पनी के मॉल खरीदे मा हमर देश के कतना नुकसानी हवय,पटवारी भईया हा बने चेत लगा के सुनिस अऊ ओखर बाद एक दिन वो हा पढ़ डारिस के कोनो दवई कम्पनी हा पहिले दवई बनथे ता अपने मनखे ऊपर परयोग करथे, जब दवई हा बने काट करथे तभे बाज़ार मा बेचे बर उतारथे, ता राजीव दीक्षित के बात ला गांठ बांध के बड़े कम्पनी मन के जिनिस साबुन,माटीराख ,तेल-फूल,सब लेना बंद कर दिस,माटी मा मूड ला मिन्जै,अऊ महि लगा के दाढ़ी बनावे घानी के लिम तेल ला मूड में लगावे कोयला ला पीस के मंजन बना डारिस उहिच ला घसे, बिहनियाच ले पीवरी कपडा पहिर के गटर माला ला घेंच मा अरो के साधना करात हवं करके फेर उही बुता चालू कर दिस, तीर मा ऑधे ता मरे कुकुर बिलाई अईसन महके ला धर लिस, अऊ दुसर हा कहे कईसे गा पटवारी भईया ये का कर डरे गा सिरतोन मा एक दम महकत हे,तुमन ये सब गियान के चीज ला कए जानहु अड़हा हो, ये दे हा परकिरित चिकित्सा हवय.संगे एक ठक बात ला अपन डाहर ले जोर डारिस के दवाई गोली झन खाव सरीर ला भगवान बनाए हवय ता एखर दवाई सरीरे के अन्दर मा हवय,अपन बीमारी ला अपने ठीक करथे,कई बेर ले मार खा डारे हवं ये बेर बने तोल-मोल-के-बोल वाला बुता करना हे,एक दिन में ओखर घर गेंव का हाल - चाल हे तेला पूछे बर,बहिर में ओखर बाबु हा खेलत रिहिस,मेहा पुछेवं-कईसे रे गोंडुल कहाँ हे तोर पापा हा, गोंडुल कहिथे "पापा हा सुते हे, काबर रे ?में पुछेवं, गोंडुल किहिस -बुखार धर ले हवे, में कहेवं "बुखार धर लिस काली ता मोला कहत रिहिसे प्रकितिक चिकत्सा चालू कर दिया हूं, कहिके, गोंडुल कहिथे-का हे अंकल अभी वो रोज रिषी सनान करत रिहिस न, कईसे रे में पुछेवं,गोंडुल हा कहिते"रोज सूबे ले चार बजे उठ के टांकी के ठंडा पानी मा नहावय तेखरे सेती निमोनिया धर ले हवय डाक्टर हा कहात रिहिसे, मेहा घर भीतरी में निगेवं ता खटिया मा पडे रहय आ भाई बईठ कहात हे,में पुछेवं-कईसे कर डरे गा, ता कहत हे कांही नई होय हे, थोकिन बुखार धरे हवे,बने हो जाही, काय बने हो जाही १५ दिन ले खटिया धरे रिहिस अऊ १० हज़ार पईसा ला डाक्टर मन हा गोली दवई मा चुहक दिस, अपन गोठ मा अडेच रहिथे,डेरी गोड के अंगठा मा घाव होगे, सबो झन ओला किहिसे,इलाज कराले गा,ता वो हा कहे सब ठीक हो जाही सरीर हा अपने अपने अपन ठीक करथे,जब अंगठा हा बससाये ला धर लिस तभे डाक्टर करा गीस इलाज कराये बर,ले दे के ओखर गोड हा बांचिस,अईसन हमर पटवारी भईया के गोठ हे गा,काली कहत रिहिसे,अब महू ला डाक्टरी करे लागहि,पराकिरित चिकित्सा में अड़बड गुन जडी बूटी अऊ हवा पानी मा इलाज हो जथे तुमन मानौ नई, आपके
संगी हो काली पटवारी भईया के डाक्टरी ला देखबो, आज के कथा के इही मेर बिसराम हे
गंवैय्हा संगवारी
ललित शर्मा
अभंपुरिहा


text:
तन के साधु, मन के शैतान
ये दे नवरातरी हा आगे,मनखे मन के तन मा नौ दिन बर भक्ति के शक्ति समागे। बिन चप्पल के उखरा, दाढ़ी मेछा के बाढ़, मंद-मउँहा के तियाग, माथा ले नाक बंदन मा बुँकाय सिरिफ नौ दिन नारी के मान-गउन, कन्या के शोर-सरेखा। तहाँ ले सरी अतियाचार हा नारी देंह के शोभना बन जाथे। नारी देवी ले पाँव के पनही सिरिफ नौ दिन मा ही लहुट जाथे। सरी सरद्धा अउ भक्ति हा नौ दिन के बाद उतर जाथे। कन्या के नाँव सुनते साठ तरपौरी के गुस्सा हा तरवा मा चढ़त देरी नइ लागय। बेटी ला कोंख मा मारे के सरी उदिम बड़ जतन ले करके अपन आप ला बड़ बहादुर समझइया मनखे हा असल मा भीतर ले बड़ कमजोरहा होथे। वो चाहथे के मोर राज जीयत भर चलत रहय। नारी के मान-मरजाद के रखवार हा ही ओखर लुटइया होथे। कन्या अउ नारी फूल असन कोंवर होथे जेला हथेरी ले रमजे के नहीं आदर अउ सरद्धा सरी जिनगी सिरजाय के जीनिस आय। सिरिफ नौ दिन नवराति भर सरद्धा अउ भक्ति के रुप नो हे कन्या अउ नारी हा ये तो सरी जिनगी सरद्धा के साक्छात मूरत हरय।
कन्हैया साहू “अमित”
शिक्षक -भाटापारा
संपर्क~9200252055